Kimova noćna vojna parada - BIGportal.ba\nKimova noćna vojna parada\n9 Septembra, 2021 9 Septembra, 2021 099\nSjeverna Koreja proslavila je 73. godišnjicu svog osnivanja noćnom vojnom paradom.\nPrema dosadašnjim izveštajim državnih medija, uz defile vojnika ove godine nije zabeleženo demonstriranje novih raketnih projektila.\nVrhovni vođa Kim Džong Un prisustvovao je paradi u glavnom gradu Pjongjangu koja je počela u ponoć, a vojni avioni nadletali su trg Kim Il Sung u formaciji, prema izveštaju severnokorejske agencije KCNA prenosi Rojters. Novine Rodong Šinmun, glasilo vladajuće Radničke partije, objavile su fotografije ljudi u narandžastoj zaštitnoj opremi sa gas maskama koji su simbolizovali napore zemlje u borbi protiv korona virusa, i vojnih pešadijskih jedinica kako marširaju uz nekoliko višecevnih raketnih bacača.\nU dosadašnjim izveštajima nisu zebeležene niti pomenute rakete, a Kim nije održao nikakav govor, za razliku od prošlog oktobra kada je država održala noćnu vojnu paradu na kojoj su prikazane do tada nezabeležene interkontinentalne balističke rakete. Nakon događaja u oktobru prošle godine, u januaru je održana još jedna noćna vojna parada, a pripreme za ovu poslednju uočene su ranije na satelitskim snimcima, o kojima su prošle nedelje izveštavali specijalizovani portali za praćenje događaja u Severnoj Koreji “NK Njuz” i “38 Nort”.\nRazgovori sa ciljem da se Pjongjang ubedi da odustane od nuklearnog oružja i arsenala balističkih projektila su u zastoju poslednjih godina, a administracija američkog predsednika Džozefa Bajdena najavila je nastavak diplomatskih napora kako bi se postigla severnokorejska denuklearizacija, ali za sada nije pokazala spremnost da ispuni zahteve te zemlje za ublažavanje sankcija.\nTadić krunisan u Holandiji\nŠmit sa patrijarhom Porfirijem o stanju u regionu


Hidden Lynx – profesionalni hakeri plaćenici Hidden Lynx – profesionalni hakeri plaćenici – Personal magazin\nTokom nekoliko poslednjih godina, nastavili su da se pojavljuju izveštaji o detaljnim aktivnostima aktera koji stoje iza različitih ciljanih napada ili naprednih dugotrajnih pretnji (APT) Symantec Security Response tim je…\nTokom nekoliko poslednjih godina, nastavili su da se pojavljuju izveštaji o detaljnim aktivnostima aktera koji stoje iza različitih ciljanih napada ili naprednih dugotrajnih pretnji (APT)\nSymantec Security Response tim je usmerio pažnju na grupu za koju se veruje da je među najboljima u toj vrsti. Dali su im ime Hidden Lynx (Skriveni Ris) – posle otkrića stringa (niza) u komandnoj liniji i kontroli serverskih komunikacija.\nOve osobine su pokazali tokom nemilosrdnih kampanja koje su vodili protiv više paralelnih ciljeva tokom dokazanog vremenskog perioda. Oni su pioniri tehnike nazvane “zalivanje rupe” koja se koristi za postavljanje zasede metama napada, oni imaju rani pristup ranjivostima nultog dana, a takođe poseduju upornost i strpljenje inteligentnog lovca kako bi izložili opasnosti lanac snabdevanja i tako došli do pravog cilja. Ovi napadi na lanac snabdevanja se sprovode inficiranjem računara već kod dobavljača ciljane mete, a zatim čekaju da zaraženi računari budu postavljeni i da se jave kući, što jasno govori da su ovo „kul“ planirane akcije, a ne impulsivni prepadi amatera.\nOva grupa se ne ograničava samo na nekoliko ciljeva; već je usmerena na stotine različitih organizacija u raznim regionima sveta, čak i istovremeno. S obzirom na obim i broj ciljeva i obuhvaćenih regiona, zaključuje se da ova grupa najčešće predstavlja „profesionalne hakere za unajmljeno delovanje“ koje angažuju klijenti da im obezbede informacije. Oni kradu na zahtev, za šta god da su njihovi klijenti zainteresovani, dakle imaju raznovrstan izbor ciljeva.\nTakođe, veruje se da bi se sproveli napadi ovog obima, grupa mora da ima značajno iskustvo hakera na raspolaganju: možda je 50 do 100 operativaca zaposleno i organizovano u najmanje dva različita tima, čiji zadatak je obavljanje različitih aktivnosti koristeći različite alate i tehnike. Za ovakve vrste napada su potrebni vreme i napor da bi se sproveli, a neke od ovih kampanja su zahtevale istraživanje i prikupljanje obaveštajnih podataka pre nego što bi bilo moguće izvesti uspešne napade.\nNa prvim borbenim linijama ove grupe je ekipa koja koristi alate za jednokratnu upotrebu, zajedno sa osnovnim, ali efikasnim tehnikama kako bi napali mnogo različitih ciljeva. Oni mogu takođe da deluju i kao sakupljači obaveštajnih podataka. Ovaj tim smo nazivali tim Moudoor po imenu „trojanca“ koji oni koriste. Moudoor je „back door“ trojanac, koji ovaj tim koristi slobodno bez brige da će ga otkriti firme za bezbednost. Drugi tim deluje kao specijalna jedinica, elitni kadrovi koji služe za razbijanje najvrednijih ili najtežih ciljeva. Elitni tim koristi trojanaca nazvanog Naid pa smo ih stoga nazivali tim Naid. Za razliku od Moudoor-a, Naid trojanac se koristi ograničeno i sa pažnjom da bi se izbeglo njegovo otkrivanje i hvatanje, kao tajno oružje koje se koristi samo kad neuspeh ne predstavlja opciju.\nOd 2011. primećeno je najmanje šest značajnih kampanja koje je izvela ove grupa. Najznačajnija od ovih kampanja je VOHO kampanja u junu 2012. Ono što je posebno interesantno u vezi sa ovim napadom je upotreba tehnike napada nazvane „zalivanje rupe“ i koja kompromituje infrastrukturu potpisa pouzdanih Bit9 datoteka.\nVOHO kampanja je imala za krajnju metu podizvođače ministarstva odbrane SAD čiji sistemi su zaštićeni Bit9 softverom zasnovanom na poverenju, međutim kada je ova prepreka blokirala napredak Hidden Lynx napadača, oni su razmotrili svoje opcije i pronašli da je najbolji način da zaobiđu ovu zaštitu da ugroze srce sistema zaštite i podriju ga za svoje potrebe. To je upravo ono što su uradili kada su preusmerili pažnju na Bit9 i prodrli u njihove sisteme. Kada su probili sistem, napadači su brzo našli put do infrastrukture za potpise datoteka koja je bila temelj modela Bit9 zaštite, onda su iskoristili ovaj sistem da potpišu niz zlonamernih datoteka i tako su one iskorišćene da bi ugrozile bezbednost planiranih ciljeva.\nHidden Lynx – profesionalni hakeri plaćenici was last modified: October 4th, 2013 by Redakcija\nhakerihakeri plaćeniciHidden Lynxplaćenici


U napadu na Kijev poginula novinarka Radija Slobodna Evropa - Megafon\nVi ste na:Početna»Mediji danas»U napadu na Kijev poginula novinarka Radija Slobodna Evropa\nRazorne posljedice ruskih napada na Kijev (Foto: Fena/EPA)\nRadio Slobodna Evropa/Radio Sloboda, koji finansiraju SAD, saopćio je da je jedna od njihovih novinarki ubijena u ruskom raketnom napadu na glavni grad Ukrajine, Kijev u četvrtak naveče.\nVira Hyrych je poginula kada je pogođena zgrada u kojoj je živjela, a njeno tijelo pronađeno je u ruševinama zgrade u petak, javio je Radio Slobodna Evropa.\nHyrych je radila za servis na ukrajinskom jeziku od 2018. godine, navodi Radio Slobodna Evropa u saopćenju.\nDeset osoba je ranjeno u napadu, uključujući najmanje jednu osobu koja je izgubila nogu, saopćile su ukrajinske službe za vanredne situacije.\nOpisujući napad, Rusija kaže da je “uništila proizvodne zgrade” u fabrici odbrane u Kijevu. Rusija je upotrijebila “visoko precizno oružje dugog dometa” da pogodi fabriku Artem u glavnom gradu Ukrajine, rekao je u petak portparol ruskog ministarstva odbrane.\nČinilo se da je glasnogovornik mislio na udare na Kijev koji su se dogodili u četvrtak navečer, ubrzo nakon sastanka predsjednika Volodymyra Zelenskyyja i generalnog sekretara UN-a Antonio Guterresa. Ukrajinski ministar vanjskih poslova Dmitro Kuleba rekao je da su u napadu korištene krstareće rakete, a gradonačelnik Kijeva Vitalij Kličko rekao je da je jedna osoba poginula, a četiri hospitalizirane kada je pogođena stambena zgrada.\nKonašenkov je također rekao da je Rusija uništila mjesto za lansiranje projektila koje je Ukrajina koristila za napad na ukrajinski grad Herson koji drži Rusija.


Putin naredio: Ekonomske KONTRA MERE protiv "neprijateljskih zemalja"\nRuski predsednik Vladimir Putin poručio zapadnim zemljama da bi mogao da obustavi izvoz i da raskine ugovore s njihovim kompanijama, što je do sada najtvrđi odgovor Kremlja na sankcije Zapada Rusiji zbog njene invazije na Ukrajinu.\nPutin, lider Rusije od 2000. godine, danas je potpisao ukaz kojim se zabranjuje izvoz proizvoda i sirovina pojedincima i entitetima sa liste sankcija i naložio vladi da je sačini u roku od 10 dana, prenosi Rojters.\nUkaz koji je odmah stupio na snagu, pruža mogućnost Moskvi da u svakom trenutku obustavi izvoz ili da raskine ugovore sa entitetom ili pojedincem koji je pod ruskim sankcijama.\nVlada Rusije ima rok od 10 dana da proširi listu entiteta i pojedinaca pod sankcijama, na kojoj se već nalaze zapadni političari.\nputin, rusija, ukrajina, rat beta ap\nVladimir Putin je naveo da je ukaz odgovor na “nezakonite poteze SAD i njihovih saveznika koji imaju za cilj da liše Rusiju, njene građane i pravna lica imovinskih prava ili da im ograniče imovinska prava”.\nUkazom su propisane “specijalne uzvratne ekonomske mere u vezi sa neprijateljskim potezima nekih stranih država i međunarodnih organizacija”.\nRuska invazija na Ukrajinu, započeta 24. februara, podstakla je SAD i njihove saveznike da uvedu Moskvi najteže sankcije u modernoj istoriji, koje Putin opisuje kao objavu ekonomskog rata.\nkontra mere/rat/Rusija-Ukrajina/sankcije/vladimir putin\nKorisnici Epl uređaja sada SAMI mogu da poprave svoje telefone


Quality Education - NIS\nPodrška mladim talentovanim ljudima, koji su budućnost naše zemlje, u fokusu je društveno odgovornih programa NIS-a koji se realizuju pod sloganom „Budućnost na delu“.\nU oblasti digitalizacije Kompanija je uspostavila saradnju sa Elektronskim fakultetom u Nišu, Elektrotehničkim fakultetom u Beogradu i Fakultetom tehničkih nauka u Novom Sadu.\nUz finansijsku podršku NIS-a obezbeđena je računarska oprema i opremljena „coworking“ zona na Elektronskom fakultetu u Nišu za realizaciju zajedničkih projekata na polju digitalizacije i novih tehnologija. Sa fakultetom je započeta i saradnja u upotrebi computer vision tehnologije, kao i realizacija Ugovora o radovima na razvoju prototipa supervizorskog sistema za seizmička istraživanja.\nSaradnja sa Fakultetom tehničkih nauka u Novom Sadu u procesu digitalizacije otvorena je projektom izrade prototipa „Chat Bot“ softvera za NIS biznis servis. U okviru Naučno-tehnološkog parka u Novom Sadu takođe se planira kreiranje „coworking“ prostora za saradnju fakulteta i kompanije.\nU narednom periodu Kompanija će nastaviti saradnju sa fakultetima u ovoj oblasti kroz organizaciju događaja, zajedničkih projekata i realizaciju obuka za zaposlene u NIS-u od strane profesora partnerskih fakulteta.\nPandemija COVID-19 virusa u 2020. godini postavila je izazove za projekte koje NIS realizuje sa brojnim fakultetima. Kompanija se prilagodila onlajn nastavi i tokom godine realizovala 35 onlajn gostujućih predavanja. NIS-ovi stručnjaci držali su predavanja studentima putem skajp aplikacije, a ovaj jedinstveni projekat u Srbiji podržalo je i Ministarstvo prosvete, nauke i tehnološkog razvoja Republike Srbije.\nPredavanja vodećih stručnjaka u svojim oblastima, kao i koleganekadašnjih stipendista NIC-a sa srpskih i inostranih fakulteta, pratilo je više od 500 studenata Univerziteta u Beogradu i Novom Sadu.\nProteklu godinu obeležilo je izdavanje Udžbenika ruskog jezika za odrasle „Ni puha ni pera!“, koji je proistekao iz zajedničke saradnje Centra Ruskog geografskog društva u Srbiji i NIS-a. U izradi su učestvovali višegodišnji partneri Kompanije: Filološki fakultet u Beogradu, Filozofski fakultet i Akademija umetnosti Univerziteta u Novom Sadu, kao i novosadske gimnazije „Jovan Jovanović Zmaj“ i „Laza Kostić“. Lektura udžbenika je urađena od strane Instituta Puškin u Moskvi. Reč je o modernoj i inovativnoj metodi početnog nivoa učenja ruskog jezika za srpsko govorno područje. Udžbenik je namenjen za samostalno ili učenje u grupi, za kurseve u kompanijama ili nadogradnju znanja kod početnika sa ciljem što bržeg ovladavanja konverzacijom. NIS je finansirao kompletnu izradu Udžbenika, koji je na sajtu kompanije dostupan za slobodno preuzimanje u PDF verziji sa audio-vežbama.\nPodrška održavanju nastave u dvojezičnim srpsko-ruskim odeljenjima u OŠ „Jovan Popović“ i Gimnaziji „Jovan Jovanović Zmaj“ u Novom Sadu i u Aleksinačkoj gimnaziji nastavljena je u 2020. godini. Od 2020/2021. školske godine u gimnazijama u dvojezičnim odeljenjima predaju i profesori iz Ruske Federacije, čime je proširena saradnja u oblasti izučavanja srpskog i ruskog jezika na recipročnoj osnovi.\nU OŠ „Veljko Đuričin“ u Jarkovcu, opština Sečanj, otvoren je kabinet za ruski jezik, čiju je adaptaciju i opremanje podržala Kompanija.\nKroz proces stipendiranja najboljih srpskih studenata preko programa „Energija znanja“ Podrška mladim talentovanim ljudima, koji su budućnost naše zemlje, u fokusu je društveno odgovornih programa NIS-a koji se realizuju pod sloganom „Budućnost na delu“. do sada je dodeljeno preko 130 stipendija za studije u Srbiji i Ruskoj Federaciji u skladu sa biznis potrebama NIS-a. U 2020. godini diplomiralo je 11 stipendista Kompanije, a u 2020/2021. školskoj godini Kompanija stipendira 8 studenata na srpskim i ruskim fakultetima.\nKompanija je u 2020. godini realizovala stručnu praksu za 6 stipendista iz Ruske Federacije.\nUz koordinaciju programa „Energija znanja“ u procesu akreditacije obuka, NTC je u Agenciji za kvalifikacije registrovao dve obuke i za njih dobio status JPOA OO. U narednom periodu očekuje se registracija ostalih obuka NTC-a.\nIlustracijama mladih umetnika predstavljeno je 12 odabranih ciljeva propisanih od strane UN-a, za čiju se realizaciju zalažemo.


April u Atlanti, Bogdanovo doba: Ovo je prava muzika za uši svakog Srbina (FOTO) - Objektiv\nNaslovna » Sport » Košarka » April u Atlanti, Bogdanovo doba: Ovo je prava muzika za uši svakog Srbina (FOTO)\nApril u Atlanti, Bogdanovo doba: Ovo je prava muzika za uši svakog Srbina (FOTO)\nMesec srpskog reprezentativca\n• 08:31 • 16.04.2021. • 16.04.2021.\nFoto: Jacob Kupferman / Getty images / Profimedia\nPoigrali smo se sa stihovima Zdravka Čolića i njegove pesme “April u Beogradu” kako bi na najbolji način opisali formu Bogdana Bogdanovića, koji će april mesec 2021. godine dugo pamtiti, pošto igra verovatno najbolju košarku otkako je stigao u Ameriku.\nBogdanović je sinoć ponovo briljirao na meču sa Milvokijem, gde je bio najbolji akter utakmice sa 28 ubačenih poena. A, utakmica sa Baksima je potvrdila da je april Bogdanov mesec, jer je na devet utakmica u ovom mesecu imao neverovatnu statistiku.\nSrpski košarkaš prosečno beleži 22,4 poena po meču, što dokazuje da se nalazi u nikad boljoj formi. Protiv Baksa je uspeo da veže tri partje sa najmanje pet trojki – osam je ubacio Hornetsima, a pet Reptorsima.\nKošarka karijere Bogdana Bogdanovića: “Bela Mamba” nikad jača, dominacija protiv nesuđenog tima (VIDEO)\nHej, šta ima Srbine: Bobi Marjanović otkrio koga u NBA ligi pozdravlja ovako\nBogdanović rešetao i prisustvovao rekordu: Ispisana istorija NBA lige, na večnoj listi i Jokić! (FOTO)\nOva lepotica ima retku bolest: Koža joj je crno-bela, a devojka je čuvenog košarkaša! (FOTO)\nZvanično: NBA potvrdio – Jokić je bio u pravu, sudije su ga oštetile! (VIDEO)\nPaklena završnica ABA lige: Poznat raspored utakmica finalne serije\nBOMBA: Brazilac u reprezentaciji Srbije, Piksi je već obavio razgovor sa njim!\nLudi scenario za titulu: Poraz Fenera i Bešiktaša na kolo pred kraj, titula se “crta” za Galatasaraj…\nKlop sprema radikalne promene u napadu: Salah na izlaznim vratima, centarfor i krilo na radaru Liverpula\nDvogodišnja agonija je završena: Ivan Šaponjić konačno postigao gol (VIDEO)\n“Ovakve uvrede nismo doživeli u životu”: Bajić poludeo i besan izašao pred novinare nakon poraza!\nMančester siti je novi šampion Engleske: Lester pobedio Junajted i doneo titulu “građanima” (VIDEO)\nRadonjić zabrinut posle plasmana u finale: Moramo da oporavimo Voldena, ne izgleda dobro


pink.rs | Radojičić: Četvrti pokušaj vantelesne oplodnje o trošku Grada Beograda!\nParovi koji iza sebe imaju tri neuspela pokušaja vantelesne oplodnje o trošku države, ubuduće bi mogli da o trošku grada četvrti put pokušaju da se ostvare kao roditelji, najavio je gradonačlnik Beograda Zoran Radojičić.\n- Ukoliko se ne poveća broj novorođene dece, imaćemo problem i kao država i kao narod - istakao je Radojičić.\nGradonačelnik je naglasio da je izgradnja nove dečje bolnice "Tiršova 2" njegova lična i profesionalna misija i projekat koji ga motiviše i kao gradonačelnika i kao lekara.\n- Za projektovanje i izgradnju "Tiršove 2" tražimo najbolje rešenje, kako bi naši mališani imali iste uslove za lečenje kao i njihovi vršnjaci u inostranstvu. Nova dečja bolnica biće jedna od najmodernijih u regionu i doneće novi koncept lečenja - naglasio je gradonačelnik.\n- Realno je da se ove godine lista čekanja ukine za decu zaposlenih roditelja, decu studenata, treće i svako naredno dete u porodici, kao i za mališane iz društveno osetljivih kategorija - pojasnio je on.\nSmanjenju liste čekanja doprineće i nastavak saradnje sa privatnicima. Grad trenutno sarađuje sa 353 privatna obdaništa, što je za oko 270 više nego pre četiri godine.\n- Sada je o trošku grada u privatnim obdaništima oko 17.500 dece i za ovu vrstu pomoći izdvojeno je 7,6 milijardi dinara - naglasio je Radojičić i dodao da je u toku izrada nove mreže predškolskih ustanova koja će pokazati gde postoje najveće potrebe za novim mestima i objektima.\nNova mreža radi se i za škole u Beogradu, a gradonačlnik pojašnjava da nije predviđeno gašenje niti spajanje škola, već da je u planu izgradnja osnovne škole u Mirijevu, kao i u Lešanima.


Savet EU o novootvorenim poglavljima - European Western Balkans\nSavet EU o novootvorenim poglavljima\nAutor EWB 11. 12. 2017. 26. 03. 2020.\nBRISEL – Savet EU zvaničnio je saopštio večeras da su na 7.sastanku Pristupne konferencije sa Srbijom otvorena dva nova poglavlja u pregovorima o članstvu Srbije u EU i naveo da će nove Pristupne konferencije biti planirane kako bi proces napredovao i u prvoj polovini 2018. godine.\nNavodeći da su večeras otvoreni poglavlje 6, koje se odnosi na pravo privrednih društava i poglavlje 30 o spoljnim odnosima, u dokumetu Saveta EU se konstatuje da je, zaključno sa današnjom Konferencijom, od ukupno 35 pregovaračkih poglavlja, 12 su otvorena za pregovore, od kojih su dva poglavlja već privremeno zatvorena.\n”Podrazumevajući da Srbija nastavi proces usaglašavanja i primene evropskih sandarda u ovim poglavljima, EU zapaža da postoje merila koja su neophodna kako bi se privremeno zatvorila ova poglavlja”, navodi se u dokumetu.\nKada je Poglavlje 6 koje se odnosi na pravo privrednih društava u pitanju, Savet EU kao merila navodi usklađivanje Srbije sa Zakonom o tržištima kapitala i Zakonom o privrednim društvima. Srbija takođe mora da završi usklađivanje sa Direktivom o ponudama za preuzimanja.\nKao poslednje merilo u poglavlju 6 navodi se potreba da Srbija uskladi svoje računovodstvene i zakone koji se odnose na revizju, uključujući i primenu tih zakonodavstva. Posebna pažnja bi trebalo da se obrati na zahteve koji se odnose na kvalitet osiguranja, istrege i sankcije u oblasti revizije eniteta od javnog interesa kao i na adekvatno finasiranje javnog sistema nadzora.\nDalje, Srbija bi trebalo da Evropskoj komisiji predstavi Akcioni plan za preostale pripreme u cilju usklađivanja zakonodavstva, usklađivanja međunarodnih sporazuma sa evropskim kriterijumima kao i unapređenje administrativnih i kontrolnih kapaciteta kako bi se osigurala puna primena evropskih standrda u ovom poglavlju od trenutka ulaska u članstvo EU.\nSavet EU dodaje da će EU posvetiti posebnu pažnju nadgledanju ”specifičnih pitanja” koja su pomenuta u zajedničkoj evropskoj pregovaračkoj poziciji, da će se nadgledanje napretka u usaglašavanju i primeni kriterijuma pratiti tokom pregovora kao i da će se Konferencija vratiti danas otvorena poglavlja u odgovarajućem trenutku.\nSavet EU navodi da je delegaciju EU na današnjoj pristupnoj konferenciji sa Srbijom predstavljao ministar spoljnih poslova Estonije Sven Mikser, koji je istovremeno bio ispred Saveta EU i estonskog predsedavanja Unijom.\nIspred Evropske komisije sastanku je prisustvovao komesar za pregovore o proširenju Johanes Han, dok je delegaciju Srbije predvodila ministarka za evrointegracije Jadranka Joksimović.\npoglavlje 30poglavlje 6Savet EUSrbija


Nastavljen trend pada broja migranata u TK - Radio Srebrenik\nNastavljen trend pada broja migranata u TK\nTokom proteklog mjeseca službenici Uprave policije TK su pronašli i evidentirali 186 migranata, koji kod sebe nisu imali identifikacione dokumente ili potvrdu o iskazanoj namjeri podnošenja zahtjeva za azil.\nU odnosu na oktobar, kada je evidentirano 584 migranta, radi se o smanjenju za 398 migranata.\nPrema saznanjima i dalje najveći broj migranata dolazi iz Pakistana. U ovom mjesecu radi se o 77 osoba iz ove države, zatim, Afganistana 29, Maroka 27, libije 22, Alžira 13, Egipta 12, Nepala 4, te Tunisa i Palestine po jedan migrant. U ovom periodu evidentirano je i 16 sigurnosno interesantnih događaja u kojim su učestvovali migranti, a niti jedan od njih nije zadokumentovan podnošenjem Izvještaja o krivičnom djelu ili zahtjevom za pokretanje prekršajnog postupka.\nPrema informacijama Službe za poslove sa strancima, Terenski centar Tuzla, u mjesecu novembru 2020.godine, Centar je izrekao mjere i izdao rješenja o protjerivanju za 21 migranta i oni su upućeni u privremeni prihvatni centar u Blažuju.\nPrethodni članakTužilaštvo BiH formiralo predmet o ikoni koju je Dodik poklonio Lavrovu\nNaredni članakPoziv za mlade – Informativna radionica o Programu jačanja kapaciteta iz oblasti poduzetništva i projektnog menadžmenta


RTS :: Janoš Špeh i kompozitori habzburške Mađarske\nRadio Beograd 3 Janoš Špeh i kompozitori habzburške Mađarske\nJanoš Špeh i kompozitori habzburške Mađarske\nčetvrtak, 12. jul 2018, 20:02\nU drugoj emisiji ciklusa u kojoj opus mađarskog kompozitora Janoša Špeha sagledavamo u kontekstu drugih autora aktivnih u Habzburškoj monarhiji, slušate klavirska dela Janoša Špeha i Divertisman à la hongroise Franca Šuberta.\nGrad Požun, današnja Bratislava, u kome je Špeh rođen, bio je prestonica kraljevine Ugarske, kao i živ muzički centar, u kome su opere redovno prikazivane od otvaranja gradskog pozorišta 1776. godine, a ansambl grofa Erdedija je od 1787. započeo nedeljne koncerte na kojima su izvođene kompozicije Hajdna, Mocarta, Paizijela i drugih vodećih autora. Od 1792. godine Špeh je radio u Budimu, a zatim je otišao u Beč gde mu je učitelj kompozicije bio Hajdn. Od 1804. ponovo ga pronalazimo u Budimu, najpre kao učitelja klavira, a zatim i kao kompozitora u službi barona Podmaničkog. Špeh je u ovom periodu svoje kompozicije uglavnom objavljivao u Beču. Reč je o delima koja su potpuno integrisana u bečku školu kompozitora, a na planu melodike vidan je uticaj poznog Mocarta, pa čak i ranih dela trideset godina mlađeg Franca Šuberta.\nŠubert je jedan od tek nekolicine kompozitora aktivnih u Beču koji je ujedno i rodom iz habzburške prestonice. U toku svog kratkog života Šubert je u više navrata boravio u Ugarskoj, i to pre svega u letnjoj rezidenciji aristokratske porodice Esterhazijevih u gradu Željezovce, danas u Slovačkoj, gde je tokom leta 1818. i 1824. godine radio kao učitelj muzike dvema ćerkama grofa Johana Karla Esterhazija, Mari i Karoline, te priređivao muzička izvođenja za porodicu i njene goste. Šubert je neposredno nakon svog drugog boravka u Željezovcu napisao Divertisman à la hongroise, za klavir u četiri ruke. Reč je o ambicioznom trostavačnom delu čiji sadržaj daleko prevazilazi skromnu žanrovsku oznaku koju mu je kompozitor namenio. Posebno je zanimljiv drugi stav umerenog tempa koračnice, naslovljen kao marš. Iako je nastanak dela koincidirao sa boravkom u Željezovcama, folklorni elementi koje je Šubert integrisao u divertisman nisu smeli biti strani ljubiteljima muzike ni u njegovom rodnom Beču.


Jeftini letovi za Valensiju - Avio karte Valensija - eSky.rs\nProverite najbolje prilike za letove za Valensiju\nKako najjeftinije do Valensije?\nPošto ne postoji direktan let iz Srbije za Valensiju, najjeftinije opcije pružaju avio prevoznici sa nekog od susednih aerodroma, kao što su Temišvar ili Budimpešta. Oni kojima cena nije važna verovatno će više voleti da uživaju u letu redovne kompanije koja preseda u nekoj evropskoj metropoli.\nMogućnosti su i dalje brojne za stanovnike Srbije, a ako vas zanimaju avio karte Valensija lako ćete pronaći sve dostupne opcije sa susednog aerodroma na sajtu eSky. Ovde ne samo da su prikazane sve opcije letova s presedanjem već su izlistani i direktni letovi za Valensiju iz susedstva, tako da ćete uspeti da nađete jeftine avio karte za Valensiju, bilo preko nekog od low cost prevoznika, bilo preko redovnih avio kompanija tokom nekog od godišnjih ili sezonskih popusta.\nU traženju najjeftinije avio karte za Valensiju može vam pomoći i aplikacija eSky za mobilni telefon, koju možete besplatno preuzeti sa prodavnice s koje se snabdevate za svoj mobilni telefon.\nNa relaciji između glavnog grada Srbije i trećeg po veličini španskog grada postoje različite konekcije. Neke od njih omogućavaju velike redovne evropske kompanije, primera radi, Alitalia, koja ima let za Valensiju iz Beograda s presedanjem u Rimu.\nPopularni su i letovi nemačke Lufthanze, sa presedanjem na aerodromima u Minhenu ili Frankfurtu.\nNo, ako biste voleli da skratite putovanje, pa makar putovali i sa nekog drugog aerodroma, na sajtu eSky može se nabaviti i avio karta Beograd – Valensija preko nekog od jeftinih prevoznika, kakvi su Wizz Air i Ryanair. Ryanair, primera radi, ima letove za Valensiju direktno iz Budimpešte, a Wizz Air iz Temišvara. Za putnike iz Niša još jedna opcija je Ryanair let do Berlina, odakle se leti do Valensije.\nDa biste pronašli optimalnu kombinaciju letova, ili let sa vama najbližeg aerodroma – kako u slučaju Valensije, tako i za druge gradove – korsitite pretragu sajta eSky. Ukoliko uz pretraživanje avionskih karata rezervišete i smeštaj na istom mestu, ne samo što ćete uštedeti vreme već ćete postići i finansijsku uštedu, i to do čak 30%!\nCena avio karte za Valensiju\nIako svaki avio prevoznik pojedinačno određuje cenu svojih usluga, poznato je da ona zavisi od brojnih faktora, među kojima je blizina putovanja. Kupite svoje avionske karte za Valensiju što pre, bar dva meseca napred, da biste mogli da postignete bolju cenu.\nTakođe, ukoliko želite da uštedite, potražite svoje Beograd - Valensija avionske karte među Prilikama na sajtu eSky. Automatski za vas pratimo popuste više od 150 najvećih avio prevoznika i čim cene karte padnu, pronaći ćete informaciju o tome na sajtu. Da biste ovu korisnu informaciju dobijali u inboks, možete se pretplatiti na eSky mailing listu.\nCena avio karte za Valensiju iz Beograda preko redovnih prevoznika u proseku se kreće od oko 180 evra u oba smera, ali u toku letnjeg perioda i velikih nacionalnih ili državnih praznika može znatno porasti. Kad je u pitanju Wizz Air let iz Temišvara, povratna karta može se kupiti i za 100 evra u određenim periodima godine, a Ryanair iz Budimpešte može stajati i 60 evra. U ovu cenu avionske karte za Valensiju nisu uračunati troškovi prtljaga.\nGde se nalazi aerodrom u Valensiji?\nAerodrom u Valensiji nalazi se 8 km na zapad od centra grada, a u njegovoj blizini je još nekoliko aerodroma: Alikante (udaljen 134 km), Ibica (173 km), Mursija (192 km).\nMeđunarodni aerodrom Valensija (u mestu Manises) u neposrednoj je blizini centra Valensije, postoji i direktna konekcija metroom. Nosi IATA oznaku VLC. Ovaj aerodrom je 10. po veličini u Španiji kad se uzmu u obzir broj putnika i veličina terminala, a na katalonskoj obali drugi je po veličini i prometu posle aerodroma u Alikanteu, sa oko 8 miliona prevezenih putnika u 2018. godini.\nOvaj aerodrom sedište je španskog regionalnog avio prevoznika Air Nostrumi i low cost kompanije Ryanair. Sa njega saobraćaju letovi do oko 20 evropskih zemalja.\nKako stići do Valensije sa aerodroma?\nNakon što ste kupili avionske karte za Valensiju, prevoz od aerodroma do centra grada dostupan je taksijem, metroom, autobusima i rentiranim automobilom.\nAutomobilska vožnja je najjednostavniji i najbrži put pošto je aerodrom udaljen od grada manje od 10 kilometara, odnosno petanestak minuta vožnje.\nJavni prevoz je još jedna brza opcija, jer su i centar grada i luka (gradska plaža Kabanjal) povezani sa aerodromom linijom 5 metroa. Još jedna opcija je linija 3, koja vodi do centra grada (metro stanica Xativa). Metro stanica je na aerodromu, a ispred nje na šalteru možete kupiti karte za prevoz (postoji više različitih varijanti). Autobus 150 takođe vodi do samog centra Valensije.\nTaksi je putnicima najudobniji način da stignu do grada. Cena vožnje do centra staje oko 25 evra, a vozilo možete unapred naručiti na aerodromu. Rentiranje automobila takođe je dostupno i na aerodromu postoje razne kompanije koje pružaju ove usluge: Budget, Avis, Europcar, Hertz, Enterprise...\nAerodrom Valensija, dolasci\nBez obzira na vreme putovanja, često možete naći jeftine avio karte za Valensiju preko različitih avio prevoznika. Irski low cost prevoznik Ryanair jedna je od najbržih i najpovoljnijih opcija, sa letovima iz Budimpešte. On takođe prevozi i do najvećeg broja destinacija sa ovog aerodroma: za Keln, Hamburg, Vece (u Nemačkoj), italijanske gradove Bari, Milano, Napulj, Palermo, Pizu, Rim, Trst, Veneciju (Trevizo), kao i druge destinacije na Mediteranu, kao što su Malta, Fes, Marakeš, Tandžir, Tenerife.\nNeke od španskih destinacija do kojih možete doći Ryanair letom iz Valensije su Gran Kanarija, Ibica, Lanzarote, Palma de Majorka, Santander, Sebilja, Santjago de Kompostela. Iberia Regional takođe povezuje ove gradove, uz dodatne destinacije kao što su Barselona, Bilbao, Madrid, Malaga i Menorka.\nJoš jedna zamena kad su u pitanju Beograd - Valensija letovi jeste Wizz Air. Ako uzmete minibus do aerodroma polaska, do Valensije ovim prevoznikom jeftino možete leteti iz Temišvara, Beča, Kluža ili Sofije.\n✔ Postoje li posebne ponude za letove za Valensiju na eSky.rs?\n✔ Mogu li se pobrinuti za osiguranje prilikom rezervacije leta za Valensiju?\n✔ Ako rezervišem let za Valensiju, mogu li da rezervišem ujedno i smeštaj?\n✔ Koje avio-kompanije nude letove za Valensiju?\nBudite sigurni, da na eSky.rs ponuda letova za Valensiju uključuje ne samo niskotarifne avio-kompanije, već i one koje su specijalizovane za visoki standard.\nJeftini letovi do Španije Jeftini letovi iz Španije Jeftini letovi za Burgos Jeftini letovi iz Burgosa Jeftini letovi za Ust-Tsilma Jeftini letovi iz Ust-Tsilma\nJeftini letovi do Francuske Polinezije Jeftini letovi iz Francuske Polinezije Jeftini letovi do Prague Vaclav Havel Jeftini letovi od Prague Vaclav Havel


Demokratska stranka iza zatvorenih vrata – koga za premijera? – Nadlanu.com\nObjavljeno 22. maja 2012. / 00:48:15\nSinoć se u sedištu Demokratske stranke u Krunskoj sastao vrh DS-a, ali detalji razgovora nisu poznati jer niko nije želeo da se obrati novinarima koji su strpljivo na travnjaku čekali. Nije prvi put.\nVeliki broj novinara i televizijskih ekipa dežurao je ispred sedišta DS-a čekajući kraj sastanka, koji je počeo oko 18.30 i završen oko 22 sata.\nNaravno da nije teško zaključiti da je glavna tema - šta posle poraza na predsedničkim izborima, kako izvući najmanju štetu za stranku, da li kandidovati premijera iz DS i ko to da bude?\nU zvaničnom saopštenju objavljenom posle sastanka navodi se da: "Počinju pregovori o formiranju vlade sa SPS-PUPS-JS".\nKako je saopšteno doneta je odluka o početku pregovora oko formiranja parlamenatarne većine:\n"Predsedništvo DS donelo je odluku da započne pregovore, na osnovu dogovora postignutog 8. maja sa koalicionim partnerima SPS-PUPS-JS, o formiranju parlamentarne većine", navedeno je saopštenju u kome se dodaje da su analizirani i izborni rezultati.\nBaš zbog odbijanja da komuniciraju sa novinarima, tokom dana se pronela "vest" da DS, navodno, raspušta Gradski odbor.\nZa dezinformaciju o raspuštanju gradskog odbora DS je okrivila Srpsku naprednu stranku. Tim povodom Demokratska stranka je saopštila da nije raspustila Gradski odbor i opštinske odbore u Beogradu već da je raspisala redovne neposredne izbore u 11 svojih opštinskih odbora u glavnom gradu.\nSinoćnjem sastanku u sedišti DS prisustvovali su predsednik stranke Boris Tadić, zamenik predsednika DS Dragan Đilas, predsednik Političkog saveta Dragoljub Mićunović, potpredsednici Bojan Pajtić, Dušan Petrović i Jelena Trivan, kao i Tadićevi saradnici Nebojša Krstić i Srđan Šaper.


U BORBI ZA KVALITET MEDA MORAJU DA UČESTVUJU SVI - POLJOPRIVREDNIK specijalizovani list za selo\nU BORBI ZA KVALITET MEDA MORAJU DA UČESTVUJU SVI\nDatum kreiranja četvrtak, 12 april 2018 14:46\n* Falsifikati meda, trovanja pčela, krađe košnica i nelojalna konkurencija prete pčelarstvu, koje je jedan od domaćih izvoznih aduta\nPčelarstvo je proizvodnja koja proteklih godina doživljava bum i Srbija može da se pohvali najvećim brojem košnica po glavi stanovnika na svetu. Ono što je opredelilo pčelare da proširuju proizvodnju, a početnike da se upuštaju u ovaj posao svakako su izvozni potencijali i mogućnost plasmana kvalitetnog srpskog meda na svetsko tržište. I država je stala iza pčelara više nego ikad, o čemu svedoči dodela bespovratnih sredstava po košnici i za investicije u ovu proizvodnju. Međutim, situacija u pčelarstvu, iako je bolja nego ranije, daleko je od idealne. Pčelari se svakodnevno susreću s krađama košnica, nelojalnom konkurencijom, falsifikatima meda, koji obaraju cenu pravog proizvoda, ali i trovanjima pčela pesticidima zbog neadekvatne upotrebe ovih preparata. Prisutan je i trgovački lobi koji se trudi da maksimalno snizi otkupnu cenu, pa pčelarima jedva ostaje dovoljno da prežive. O aktuelnom stanju u srpskom pčelarstvu i mogućnostima za prevazilaženje problema u ovoj oblasti razgovarali smo s prvim čovekom Saveza pčelarskih organizacija Srbije (SPOS) dr Rodoljubom Živadinovićem.\n- Pčelarsto je jedna od najzahtevnijih poljoprivrednih proizvodnji i neophodno je veliko predznanje onih koji se upuštaju u ovaj posao. Čak i iskusni pčelari imaju problem da održe proizvodnju u teškim godinama kakva je bila prethodna. Međutim, imali smo situaciju da su početnici u poslu željni brze zarade kupovali odjednom po 50 košnica i gotovo svi su propali, kaže Živadinović i objašnjava da su za uspeh u ovom poslu, osim poznavanja tehnologije i ljubavi, važni planiranje i evidencija svih troškova u proizvodnji. To je, kako naglašava, važno da bi pčelari znali koliko troše i gde su problemi u proizvodnji. SPOS je upravo iz tog razloga napravio kalkulaciju proizvodnje koja je dostupna svim članovima ove organizacije, a cilj je da svako ko radi, uz puno poštovanje pravila proizvodnje, ostvari makar minimalnu zaradu, čak i u sušnim i nepovoljnim godinama kakva je bila 2017.\nBez selidbe nema profita\n- Pčelari moraju da shvate i da bez selidbe košnica u eri klimatskih promena ne mogu da ostvare zaradu kakvu priželjkuju. Pčelarska poslovica kaže da uvek negde medi samo treba pronaći gde i stoga je neophodno da se košnice sele u potrazi za pašom. U tom smislu veliku pomoć treba da pruže digitalne vage, postavljene na različitim lokacijama, koje mere unos meda i putem SMS obaveštavaju pčelare gde je najbolja paša, objašnjava naš sagovornik i napominje da se sve više pčelara vraća suncokretovoj paši, zahvaljujući kojoj su pčelari lane izvukli kakav-takav profit.\nProfit pčelara za sada u najvećoj meri ipak diktiraju trgovci, koji, u želji da ostvare što veću zaradu, često pribegavaju i kupovini meda sumnjivog porekla i kvaliteta.\n- Postoje nesavesni otkupljivači, koji ne shvataju da žive od pčelara i da najpre pčelari moraju da zarade kako bi svi mogli da žive. Jedini način da se odbranimo od toga vidim u izgradnji sopstvenog pogona za pakovanje i plasman meda, koji će tokom ove godine biti izgrađen u Rači. Pčelari će tako dobiti priliku da ostvare realne cene za svoje proizvode, objašnjava Živadinović i ističe da je situacija alarmantna, jer već sada pojedini iskusni proizvođači meda prodaju deo košnica kako bi mogli da prežive.\nNaš sagovornik napominje da se pčelari suočavaju sa istim problemom koji ima čitava Evropa, a to je obilje meda lošijeg kvaliteta ili falsifikovanog proizvoda, koji je preplavio police u prodavnicama. SPOS je još pre nekoliko godina, uz podršku tadašnjeg premijera, osnovao Štab za borbu protiv falsifikatora, koji je počeo da daje rezultate i one koji rade protivzakonito privodi pravdi. Nedavno je u okviru SPOS-a osnovan i pokret potrošača "Bitka za med", koji u borbu protiv falsifikatora, osim pčelara, uključuje i potrošače koji trpe direktne posledice kupovinom nekvalitetnih proizvoda.\nPoštovanjem procedure brže do kradljivaca\nPočetak pčelarske sezone donosi i probleme krađe košnica. Da bi se što uspešnije izborio protiv kradljivaca, SPOS je osnovao Operativni tim za suzbijanje krađa, kojem mogu da se prijave svi nestanci košnica na terenu. Zadatak tima je i da obuči pčelare kako da najefikasnije odreaguju u ovakvim situacijama da bi prestupnici što pre bili uhvaćeni. Na sajtu ove organizacije može se pronaći operativno uputstvo za postupanje u slučaju krađe pčela, kojeg treba da se pridržavaju svi kojima nestanu košnice.\nSlična situacija je i kada su u pitanju trovanja pčela. Ovom problematikom bavi se SPOS-ov Odbor za zaštitu pčela, koji je izradio brošuru pod nazivom "Izborimo se sa trovanjem pčela", a može se preuzeti na sajtu ove organizacije. Cilj brošure je da uputi pčelare u pravilno postupanje i proceduru ukoliko dođe do trovanja, jer to je jedini način da se brzo uhvate počinioci i ostvari pravo na nadoknadu štete.\n- Trovanje pčela predstavlja veliki problem, koji najčešće prave poljoprivrednici koji nisu u dovoljnoj meri edukovani na koji način da primenjju pesticide. Neki od njih još uvek ne shvataju značaj primene odgovarajuće doze i pravilne i pravovremene aplikacije sredstava za zaštitu bilja. Imamo slučajeve i da poljoprivrednici obavljaju zaštitu usred dana i u vreme cvetanja sredstvima opasnim za zdravlje pčela, iako je to zakonom apsolutno zabranjeno. To je nešto što mora da se promeni, ističe Živadinović.\nPredsednik SPOS-a ističe da je problem neinformisanosti generalan i da ljudi nemaju dovoljno saznanja o tome kakva se šteta nanosi pčelama, ali i ljudima zbog neadekvatne primene pesticida, ali i prodajom i upotrebom falsifikovanog meda. Jedini način da se to izbegne, s jedne strane, jesu pojačana kontrola i rad inspekcije, posebno fitosanitarne. S druge strane, i sami pčelari moraju da poštuju procedure i stvore uslove da oni koji su napravili neki prekršaj i odgovaraju za to. Deo odgovornosti je i na potrošačima, koji treba da kupuju med samo od proverenih proizvođača i budu svesni da za kvalitet ipak moraju malo više da plate.


CG: Odbor podržao učešće vojnika u NATO misijama\nVojska Crne Gore (arhivska fotografija)\nOdbor za bezbjednost i odbranu Skupštine Crne Gore podržao je danas predloge odluka o upućivanju do 40 pripadnika Vojske Crne Gore (VCG) u međunarodnu misiju u Avganistanu i dva štabna oficira u misiji KFOR na Kosovu, prenose mediji u Crnoj Gori.\nOdluku da podrži predloge koji je Savjet za bezbjednost i odbranu uputio početkom februara Odbor je donio jednoglasno, a konačnu odluku o tome donijeće parlament koji kontroliše vladajuća Demokratska partija socijalista, pa se očekuje da bude usvojen.\nU tekstu predloga o kojima će odlučivati poslanici Savjet je konstatovao da se “na međunarodnim vojnim vježbama unapređuje sposobnost i razvija povjerenje među članicama NATO-a, partnerskim državama i državama regiona”.\nPredlagači navode se da učešće u misijama za Vojsku Crne Gore znači razvoj interoperabilnosti i sposobnosti, sticanje novih znanja i naučenih lekcija, koji se kasnije primjenjuju u obuci jedinica.\n"U VCG već imamo oko 24 odsto pripadnika koji su bili angažovani u nekoj od misija, što je doprinijelo da proces dostizanja interperabilnosti i razvoja sposobnosti bude brži i efikasniji", piše u obrazloženju odluka.\nSjednici Odbora za bezbjednost i odbranu, na kojoj su članovi Odbora su informisani o planiranim aktivnostima u domenu angažovanja pripadnika Vojske Crne Gore i saradnje sa partnerima u međunarodnoj misiji u Avganistanu, prisustvovali su i ministar odbrane, Predrag Bošković, i vršilac dužnosti načelnika Generalštaba, Ilija Daković.\n"Tokom diskusije posebna pažnja je bila posvećena pitanju političko bezbjednosne situacije na ovom području, zadacima pripadnika crnogorskog kontingenta na dužnostima koje se odnose na zaštitu timova za obuku, savjetovanje i pomoć Nacionalnim snagama bezbjednosti Avganistana, kao i poslovima koji se obavljaju u štabovima misije „Resolute Support“, saopšteno je iz parlamenta.\nPrema tom saopštenju, članovi Odbora su, uvažavajući dosadašnje iskustvo u navedenoj misiji, koja predstavlja formalni nastavak misije ISAF, a u kojoj su pripadnici VCG učestvovali od 2009. godine, ocijenili da su ovim na najbolji način valorizovana stečena znanja i postignuti visoki rezultati rješavanjem kompleksnih zadataka i uz potpunu primjenu pravila angažovanja i nacionalnih ograničenja.\nČlanovi Odbora su na sjednici “apostrofirali značaj čvrste opredijeljenosti Crne Gore ka pružanju konkretnog doprinosa jačanju mira i bezbjednosti u svijetu, cijeneći da će pridruživanje članice sa zapadnog Balkana KFOR-u pomoći povećanju stabilnosti u regionu”.\nPoslanik Demokratskog fronta, koji se oštro protivi učešću vojnika u NATO misijama, Jovan Vučurović, poručio je da je odluka Odbora "šamar za Crnu Goru, za onih 85 odsto građana koji se protive priznanju lažne države Kosovo".\n"Voljom DPS-a, Vojska Crne Gore će biti dio okupacionih NATO snaga na Kosovu i Metohiji", rekao je on.\nPrema njegovim riječima, “dvije katastrofalne odluke ove vlasti, u kojima se nije konsultovao narod, i koje su donesene maltene silom, prethodile su ovom sramnom činu”.\n"A to su priznanje lažne države Kosovo i odluka o ulasku Crne Gore u NATO bez referenduma", rekao je Vučurović.


Pao promet na berzama u BiH - Impuls\nNešto veći promet je zabilježen na Sarajevskoj, u odnosu na Banjalučku berzu, ali je istovremeno Sarajevska berza zabilježila pad prometa od 13,6 odsto u odnosu na prvo polugodište prošle godine, dok je Banjalučka berza zabilježila blagi rast prometa od 0,5 odsto. Međutim, treba reći da vrijednost kapitalizacije na obje berze u junu ove godine bilježi rast od 7,6 odsto u odnosu na vrijednosti u junu prošle godine.\nTako zvanični podaci pokazuju da je na Sarajevskoj berzi (SASE) na kraju prvog polugodišta ove godine ostvaren promet u iznosu od 259,8 miliona KM, što čini 50,2 odsto od ukupnog ostvarenog prometa na berzama u BiH.\n"Koristeći infrastrukturu SASE u prvom polugodištu uspješno je održano devet javnih ponuda, u ukupnom iznosu od 198,9 miliona KM, što čini 76 odsto ukupnog prometa na SASE u prvom polugodištu", navedeno je u analizi DEP-a BiH. Dodaju da je najveći promet u prvom polugodištu ostvaren dionicama Ziraat bank Sarajevo u iznosu 24,3 miliona KM.\nSa druge strane, na Banjalučkoj berzi na kraju prvog polugodišta ove godine ostvaren je promet u iznosu od 258,1 milion KM, što čini 49,8 odsto od ukupnog prometa ostvarenog na bh. berzama.\n"U prvom polugodištu je javnom ponudom obveznica i trezorskih zapisa RS prikupljeno 196,2 miliona KM, što čini 76 odsto ukupnog prometa na ovoj berzi", navodi se u analizi DEP BiH. Kako su istakli, najveći promet je ostvaren dionicama "Telekoma Srpske" Banjaluka u iznosu od 4,2 miliona KM i prodajom na sekundarnom tržištu trezorskih zapisa RS u iznosu od 5,99 miliona KM.\nMeđutim, kada je u pitanju samo jun ove godine, ukupan promet na obje berze iznosio je 136,3 miliona KM i veći je za 20,2 odsto u odnosu na promet u istom mjesecu 2014. godine. Zvanični podaci pokazuju da je na Sarajevskoj berzi ostvaren promet od 54,7 miliona KM, što čini 40,2 odsto od ukupno ostvarenog prometa na berzama u BiH. Održano je 29 emisija trezorskih zapisa i devet emisija obveznica FBiH, čime je prikupljeno ukupno 49,9 miliona KM, što iznosi 91 odsto ukupnog ostvarenog prometa. Inače, promet na SASE u junu ove godine je veći za 26,7 odsto u odnosu na promet u istom mjesecu 2014. godine.\nU junu ove godine na Banjalučkoj berzi ostvaren je promet u iznosu od 81,6 miliona KM, što čini 59,8 odsto od ukupnog prometa ostvarenog na berzama u BiH u ovom mjesecu. Od tog iznosa 72,02 miliona KM je ostvareno javnom ponudom obveznica i trezorskih zapisa RS, što iznosi 88 odsto ostvarenog prometa na ovoj berzi u junu. Treba reći da je promet na Banjalučkoj berzi u junu veći za 16,2 odsto u odnosu na promet u istom mjesecu prošle godine.\nGoran Radivojac, profesor Ekonomskog fakulteta u Banjaluci, rekao je da su obje berze u BiH već sedam godina u krizi, koja je počela 2006. godine, kada su berze bile na vrhuncu.\n"Ako posmatramo berzanske indekse, bar što se tiče Banjalučke berze, oni su potonuli duboko ispod nekog početnog nivoa, a to je 1.000 poena", rekao je Radivojac.\nSmatra da je nastavak pada trgovanja i berzanskih indeksa, odnosno ukupnog prometa i pad kapitalizacije na berzama praktično posljedica duboke krize u kojoj se nalazi finansijsko tržište.\n"Mi kako nemamo ozbiljnih finansijskih instrumenata, izuzev državnih obveznica ili trezorskih zapisa, tako nemamo ni ozbiljnijih investitora koji bi kupovali akcije", kazao je on. Radivojac je mišljenja da je ove i sljedeće godine zadnji trenutak da se nešto uradi po tom pitanju, inače će obje berze doživjeti totalni kolaps i ostaćemo bez berzanskog trgovanja, odnosno finansijskog tržišta.


Podrum vina Wine Art, naš član, proslavio jednu deceniju poslovanja | CCI France Serbie\nPodrum vina Wine Art, naš član, proslavio jednu deceniju poslovanja\nNaš član Podrum vina Wine Art proslavio je 10.rođendan svog prvog wine bara Podrum Wine Arta u centru Beograda i tom prilikom je okupio svoje goste, kolege i partnere. Jedna decenija uspešnog poslovanja proslavljena je u predivnom ambijentu bara uz degustaciju savršenih vina.\nWine Art kompanija čija je glavna delatnost uvoz i distribucija vina svoju vinsku priču širi i predstavlja svoje vinske barove “PODRUM Wineart”.\nPodrum Wineart vinski bar možete da pronađete i posetite na dve lokacije.\nU samom srcu Beograda, na uglu Višnjićeve i Jevremove ulice, smešten je prvi Podrum wineart, lokal koji pleni svojom lepotom i predstavlja autentičan spoj modernog i rustičnog, a sve u cilju što prijatnijeg i kvalitetnijeg uživanja u vinima iz celoga sveta.\nU sklopu Podruma, nalaze se wine shop i wine bar, sa velikom ponudom vina, ali sa različitim cenama i iznenađenjima. U ponudi imamo preko 200 različitih etiketa vina, iz Srbije, regiona i ostatka sveta, po konkurentnim cenama.\nŠest godina posle otvaranja Podrum-a u centru grada, Wine Art se odlučio da svoju ponudu vrhunskih vina, hrane i prijatnog ambijenta proširi i na prostor Novog Beograda.\nU aprilu 2015. godine otvoren je “Podrum Wine Art” Novi Beograd. U sklopu novog stambenog kompleksa u Bulevaru Mihajla Pupina, između ulica Goce Delčeva i Džona Kenedija, nalazi se “Podrum Wineart” vinski bar i restoran, lokal koji pleni svojom lepotom i toplinom.\nKonferencija & Seminar\nVebinar : Prerađivački sektor - moguća strategija za centralnu i istočnu Evropu\nFrancuske privredne komore u Mađarskoj, Poljskoj, Rumuniji, Srbiji, Češkoj, Slovačkoj i Hrvatskoj pozivaju vas da učestvujete na ovom seminaru.\nCCIFS vam predstavlja svog novog člana: Eko Bio Invest doo\nNaš član MK GROUP nudi besplatan odmor za lekare u regionu u luksuznim hotelima\nCovid-19: najnovije informacije


RTS :: Programi podrške privredi\nRadio Beograd 1 Programi podrške privredi\nponedeljak, 01. jun 2020, 17:05\nSrbija će prema procenama međunarodnih finansijskih institucija izaći iz krize sa manjim privrednim padom nego mnoge razvijene evropske zemlje. Kako bi pomogla privredi Vlada je obezbedila 24 milijarde evra za povoljne kredite za likvidnost i obrtna sredstva. Ministarstvo privrede raspisalo je javni poziv kojim je malim, srednjim , mikro preduzećima, preduzetnicima i zadrugama omogućeno da konkurišu za bespovratna sredstva u iznosu od milijardu dinara.\nKako je koncipiran program podrške privrednicima? Ko može da konkuriše za kredite i kakvi su uslovi za nabavku opreme? Koliko je do sada zahteva pristiglo Fondu za razvoj? Sa kakvim izazovima se suočavaju male firme i da li su krediti spas za rešavanje problema u troškovima poslovanja i naplati potraživanja?\nSagovornica emisije je Katarina Obradović Jovanović, pomoćnik ministra privrede.


I Zlatibor dobio Dino park › Made-in-Germany.rs\nU parku Čigota na Zlatiboru prošle nedelje je svečano otvoren „Avantura Dino park“ sa 24 verne replike dinosaurusa iz ere mezozoika, ali i mini zoo vrtom.\n– Realizacijom prve faze na izgradnji Dino parka, Zlatibor je postao jedan od deset najvećih centara u Evropi. Nadam se da će ovaj sadržaj da upotpuni celokupnu turističku ponudu ove planinske lepotice i da će doprineti povećanju broja turista – kaže Vladimir Ružić, jedan od akcionara u okviru projekta „Dino i avantura park Zlatibor“.\nOn je objasnio da će druga faza izgradnje parka biti završena u avgustu ove godine, gde će biti urađeno još nekoliko zabavno-turističkih sadržaja koji nisu mogli da se završe u ovom periodu zbog vremenskih uslova.\n– To će biti najveći teren za mini golf, poligon za rejs kar, pejntbol, veštačka stena. Gosti će moći da uživaju u restoranu, piceriji i šetnji na nekoliko hektara najlepšeg dela Zlatibora – ističe Ružić, a prenosi „glaszapadnesrbije“.\nSa površinom od tri hektara, Dino park na Zlatiboru je jedan od pet najvećih u Evropi, a po sadržaju unutar njega među tri najbolja. Ružić kaže da ovakva ocena nije subjektivna, jer su pre otvaranja obišli sve slične parkove po Evropi, kako bi isplanirali šta je to što najviše odgovara posetiocima. On je najavio i da će u prvoj fazi projekta u ovom parku biti zaposleno 40 ljudi, a još 60 već za dva meseca.


Edin Vučelj predstavlja Muzičku akademiju i Univerzitet u Sarajevu na EUSA COMBAT GAMES | Muzička akademija Univerziteta u Sarajevu\nEdin Vučelj predstavlja Muzičku akademiju i Univerzitet u Sarajevu na EUSA COMBAT GAMES\nU Zagrebu će se od 31.07.-4.8.2019 godine održati jedan od sportskih događaja koje organizuje Evropska univerzitetska sportska asocijacija (EUSA). Radi se o Evropskom univerzitetskom prvenstvu u borilačkim sportovima (EUSA combat championships), gdje će se studenti takmičiti u 4 olimpijska sporta i to: Judo, taekwondo, karate i WAKO kickboxing. Na pomenutom takmičenju će učestvovati i Edin Vučelj iz Bužima, student master studija Muzičke akademije Univerziteta u Sarajevu na odsjeku za klarinet. On će biti jedini predstavnik Univerziteta u Sarajevu u WAKO kickboxingu.\nInače, Edin je reprezentativac Bosne i Hercegovine u WAKO kickboxingu i ITF Taekwon-dou, i trenutno prvi na svjetskoj WAKO kickboxing rank ljestvici u svojoj disciplini i težinskoj kategoriji. Ove godine Vučelj je osvojio balkanski, evropski i tri svjetska kupa, a na jesen ga dočekuju Evropska i Svjetska prvenstva gdje će predstavljati Bosnu i Hercegovinu u dva pomenuta sporta.


Datum : 30.6.2010\nNovina : Pravda\nAutor : I.MARKOVIĆ\nNajava : NE Žanr : Izveštaj\nPRISLUŠKIVANJE PO ZAKONU\nSKUPŠTINA USVOJILA ZAKON O ELEKTRONSKIM KOMUNIKACIJAMA\nSkupština Srbije usvojila je Zakon o elektronskim komunikacijama, protiv čijeg usvajanja su ranije bili zaštitnik građana Saša Janković, poverenik za informacije od javnog značaja Rodoljub Šabić i većina opozicionih stranaka. Oni su upozorili da se zakonom omogućava uvid u ostvarenu komunikaciju građana bez odluke suda. U članu 128 tog zakona, na koji je amandman podneo zaštitnik građana, navedeno je da je operator dužan da zadrži podatke o elektronskim komunikacijama za potrebe sprovođenja istrage, otkrivanja krivičnih dela i vođenja krivičnog postupka. Takva formulacija je za Sašu Jankovića sporna zbog zadiranja u privatnost građana. Za usvajanje zakona glasalo je 117 poslanika, uzdržani su bili jedino poslanici Saveza vojvođanskih Mađara. Šef poslaničke grupe SVM-a Balint Pastor objašnjava razloge:– Ako živimo u državi koja poštuje demokratske vrednosti, onda je nama u SVM-u glavni razlog što smo bili uzdržani to što su zaštitnik građana i poverenik za informacije od javnog značaja izrazili sumnju u neke odredbe zakona. Nama je to dovoljan signal da s predlogom nešto nije u redu. Zaštitnik građana Saša Janković izrazio je žaljenje što argumenti nadležnih nezavisnih državnih organa za zaštitu prava građana, ali i najšireg kruga ekspertskih udruženja i organizacija nisu bili dovoljni da Narodna skupština vrati na doradu vladin predlog zakona. – Zakon čini privatnost građana ranjivijom nego što bi smela biti i njegova rešenja nisu dugo održiva u društvu opredeljenom ka poštovanju ljudskih prava. U saradnji s drugim organima, organizacijama i pojedincima, nastaviću da na institucionalan način radim na njegovoj izmeni – zaključuje Janković.\nAntrfile : Šabić: Slaba zaštita insajdera\nPoverenik za informacije od javnog značaja, Rodoljub Šabić, ocenio je da Srbija nema adekvatnu zaštitu insajdera, koji ukazuju na korupciju i zloupotrebe u svojim sredinama. – Iskustva pokazuju da su ljudi koji su ukazali na nepravilnosti, velike štete i nešto što je bilo u najboljem interesu građana, prošli jako loše, da su ostali bez posla i bili šikanirani – rekao je Šabić na otvaranju međunarodne konferencije „Sloboda pristupa informacijama i položaj uzbunjivača“, u kojoj učestvuju i predstavnici SE, Slovenije, Mađarske, Bugarske, Irske, Velike Britanije i Rumunije. Šabić je podsetio da je prilikom izmena Zakona o slobodnom pristupu informacijama zaštitnik građana predložio amandman koji bi trebalo da bude u funkciji zaštite insajdera, ali da taj predlog tada nije prihvaćen.\nTadić bira guvernera\nSkupština je usvojila i izmene i dopune Zakona o Narodnoj banci Srbije, koje nalažu da guvernera NBS bira parlament, na predlog predsednika Srbije. Do sada je guverner biran na predlog skupštinskog Odbora za finansije. Za predlog, koji će stupiti na snagu posle objavljivanja u Službenom glasniku, glasalo je 127 poslanika vladajuće koalicije.\nČupić: Agenciji vezane ruke\nPredsednik Odbora Agencije za borbu protiv korupcije, Čedomir Čupić, ukazao je da je Agencija onemogućena da sprovodi zakonske odredbe koje se odnose na sprečavanje sukoba interesa. On je izrazio nadu da će ta blokada brzo biti otklonjena usvajenjem izmena Zakona o radu Agencije. Ustavni sud Srbije je privremeno obustavio primenu člana 82 Zakona o Agenciji za borbu protiv korupcije, koji predviđa da funkcioneri koji su se 1. januara ove godine, kad je počela primena zakona, zatekli na više funkcija u roku od 90 dana odluče koju će funkciju nastaviti da obavljaju. Vlada Srbije pripremila je predlog izmena Zakona o Agenciji i dostavila ga na usvajanje po hitnom postupku. Taj predlog je povučen iz procedure, posle protivljenja predstavnika Agencije. – Sa ministarkom pravde, Snežanom Malović, dogovorili smo se da formiramo radnu grupu koja će najkasnije za 15 dana uraditi novi predlog – rekao je Čupić i istakao da Agencija neće pristati da se menja zakonska odredba kojom se funkcionerima onemogućuje da istovremeno obavljaju više funkcija.\nNajava : NE Žanr : Vest\nZNAČAJ ZAŠTITE INSAJDERA\nBEOGRAD - U najboljem je interesu države i njenih građana da se takozvani insajderi ili uzbunjivači, kako će se zvati u našoj pravnoj terminologiji, dakle, svi oni koji ustanu protiv zla - zaštite na adekvatan način, rekao je juče poverenik za informacije od javnog značaja i zaštitu podataka o ličnosti Rodoljub Šabić. On je, na međunarodnoj konferenciji o slobodi pristupa informacijama i položaju uzbunjivača, istakao da Srbija nema adekvatno rešen položaj takvih ljudi i da njegova iskustva kao poverenika pokazuju da su ljudi koji su ukazali na velike štete, na nešto što je u najboljem interesu građana, nažalost, prošli jako loše.\nAutor : GORDANA RAKOVIĆ\nTema : Dostupnost informacija, Slučajevi korupcije i borbe protiv korupcije\nNajava : NE Žanr : Rubrika – tema\nU Agenciji za borbu protiv korupcije tvrde da 70 odsto funkcionera nije umelo pravilno da popuni prosti obrazac za imovinske karte\nBEOGRAD - Ako ne znaju kako da popune formular, kako onda rade svoj posao?! Državni funkcioneri, tvrde u Agenciji za borbu protiv korupcije, nisu umeli da popune jednostavne formulare za prijavu svoje imovine. Iako je u pitanju forma obrasca u kome je potrebno samo jednostavno odgovoriti na prosta pitanja, oko 70 odsto funkcionera pogrešno je popunilo imovinske karte, kaže direktorka Agencije Zorana Marković. - Na uzorku od 1.500 podnetih izveštaja 70 odsto je pogrešno popunjeno. Reč je o tehničkim greškama. U nekim izveštajima su izostavljeni brojevi žiro računa, adrese, matični brojevi i iznos novca. To su greške koje su zahtevale dodatno angažovanje zaposlenih i ispravljanje izveštaja zajedno s funkcionerima, jer Agencija nema ovlašćenja da sama menja podatke - ističe Markovićeva. Ona dodaje da Agencija nije imala problem da prizna da je pogrešila kod objavljivanja imovinske karte predsednika Srbije. - Formular je lako popuniti, jer se to radi direktno na računaru, a program je napravljen tako da se uneti podaci ne mogu pamtiti. Ne možete ga popunjavati četiri dana, već morate pripremiti sve što vam je potrebno - naglašava Markovićeva. Predsednik Odbora Agencije Čedomir Čupić kaže da nije strašno ako neko ne zna da popuni formular, ali je strašno ako neće da pita onog ko zna. - Ako ne zna, a neće da pita, to je arogancija - poručuje Čupić.\nAntrfile : Vojvođani prave problem\nČedomir Čupić podseća da se jedan broj funkcionera iz Vojvodine na samom isteku roka obratio Ustavnom sudu. - Problem je nastao zbog primene različitih standarda u izbornom zakonu, kada je 21 funkcioner izabran u pokrajinskoj skupštini po većinskom sistemu - kaže Čupić.\nČupić: Iza naših leđa zakon u Skupštini\nČedomir Čupić najavljuje da će o izmenama Zakona o Agenciji za borbu protiv korupcije, koje je Vlada povukla iz skupštinske procedure, prvo razgovarati novoformirana radna grupa, u kojoj će biti i članovi Agencije. - Bio sam iznenađen kada sam saznao da je iza naših leđa Predlog zakona o izmenama i dopunama Zakona o Agenciji upućen u skupštinsku proceduru - ističe Čupić i naglašava da je ministarka pravde Snežana Malović na jučerašnjem sastanku s predstavnicima Agencije pokazala veliko razumevanje, jer predložena izmena zakona nije dobra.\nAutor : KATARINA ŽIVANOVIĆ\nU BITKU SA VLADOM\n„Nekorektno je da se državni funkcioneri, zbog sopstvenih grešaka prilikom pisanja imovinske karte, preko medija obračunavaju sa Agencijom, a da pre toga nisu proverili izveštaj koji su nam podneli“, oštro je, nedavno za naš list, direktorka Agencije za borbu protiv korupcije Zorana Marković osudila ponašanje nekih funkcionera. Isto tako, oštro je reagovala na nameru Vlade Srbije da po hitnom postupku uputi parlamentu na usvajanje Predlog zakona o izmenama i dopunama Zakona o Agenciji za borbu protiv korupcije. Njenom, i intervencijom Čedomira Čupića, predsednika Agencije za borbu protiv korupcije, Vlada je na telefonskoj sednici prekjuče povukla najavljeni predlog. Vlada je, naime, nameravala da izbriše član 82, koji predviđa da se funkcioneri koji sede „na dve stolice“ odluče za koju će se opredeliti. Iako je uspela u ovoj „bici“, vreme će pokazati da li će dobiti i „rat“. Svoju nameru da se obračuna sa korupcijom ne koči niko drugi do - sama država. Iako je rok za izjašnjavanje funkcionera koju će od dve (ili više) javnih funkcija odabrati istekao još 1. aprila, većina njih se oglušuje o ovu odredbu zakona, a u tome im pomaže Ustavni sud, koji je 20. maja obustavio njegovu primenu. Agencija trenutno proverava imovinske karte funkcionera, jer, kako objašnjava Markovićeva, „mnogi funkcioneri nisu na pravi način popunili formulare“, te se greške „ispravljaju u hodu“. Zorana Marković je pravnik po struci. Pre nego što je postavljena na čelo Agencije za borbu protiv korupcije, radila je kao pravni savetnik Helsinškog odbora za ljudska prava u Srbiji (2005-2007) i kao pomoćnik stalnog pravnog predstavnika Ministarstva pravde SAD pri američkoj ambasadi u Beogradu. Poslovi koje je obavljala na svim dosadašnjim funkcijama bili su u vezi sa reformom pravosuđa i borbom protiv korupcije. Pre nego što je izabrana za direktorku Agencije, koja je zvanično počela sa radom 1. januara ove godine, bila je zamenik direktora u firmi „Invest vertikala konsultanti“. Na čelo Agencije za borbu protiv korupcije izabrana je na mandat od pet godina. Rođena je 1960. u Beogradu. Razvedena je, ima dva sina. Za sebe kaže da je svestrana, voli da čita knjige i odlazi u pozorište, a kako kaže, najviše voli da se druži sa ljudima.\nAutor : M. MALEŠ\nUVODE POLICIJSKU DRŽAVU NA MALA VRATA\nVladajuća većina izglasala Zakon o komunikacijama\nZaštitnik građana će se, nakon što zakon stupi na snagu, obratiti Ustavnom sudu za ocenu. Šabić: Zašto nije bilo javne rasprave? Ako u 21. veku Zakon o elektronskim komunikacijama nije bitan zakon, ne znam koji zakon to jeste\nSkupština Srbije usvojila je juče Zakon o elektronskim komunikacijama za koji su republički ombudsman, poverenik za informacije od javnog značaja i stručna javnost upozorili da krši Ustav time što policiji i bezbednosnim službama omogućava uvid u ostvarenu komunikaciju građana bez odluke suda. Zakon je podržalo 117 poslanika vladajuće koalicije, dok je petoro poslanika Saveza vojvođanskih Mađara bilo uzdržano, a četvoro poslanika Srpskog pokreta obnove nije glasalo.\nZaštitnik građana Saša Janković izjavio je za „Blic“ da će se, nakon što zakon stupi na snagu, obratiti Ustavnom sudu za ocenu ustavnosti ovog zakona. On je još jednom potvrdio da zadržavanje podataka o tome ko sa kim, koliko i kada komunicira telefonom i internetom bez dozvole suda predstavlja kršenje elementarnog ljudskog prava na privatnost koje garantuje Ustav Srbije, čak i ako se nema uvid u sadržinu tih razgovora. S obzirom na činjenicu da procesi pred Ustavnim sudom traju po više meseci, Janković je najavio da će pokušati da i „drugim institucionalnim metodama“ izmeni ovaj problematičan zakon. - Rešenja kakvo sadrži novi zakon nisu dugo održiva u društvu koje je opredeljeno ka poštovanju ljudskih prava i ja ću, u saradnji sa drugim organima, organizacijama i pojedincima, nastaviti da na institucionalan način radim na njegovoj izmeni - kaže Janković. Podsećamo, zaštitnik građana amandmanom je tražio da se u zakon uvrsti da je policiji i Bezbednosno-informativnoj agenciji potrebna odluka suda za uvid u ostvarenu komunikaciju, odnosno podatke koje je operater dužan da zadrži. Pošto vladajuća koalicija tu inicijativu nije prihvatila, on je juče apelovao na organe bezbednosti i unutrašnjih poslova da „produbljenu mogućnost zahvata u privatnost građana koju im pruža novi zakon“ koriste obazrivo i srazmerno, samo kada je to neophodno i samo u svrhu u koju su im ovlašćenja data. Janković je saopštio da mu je žao to što argumenti i nepodeljen stav nadležnih nezavisnih državnih organa za zaštitu prava građana, kao i najšireg kruga novinarskih, advokatskih, sudijskih, informatičkih udruženja, organizacija za zaštitu ljudskih prava i drugih organizacija civilnog društva, nisu bili dovoljni da Skupština Srbije vrati na doradu vladin predlog zakona „koji privatnost građana čini ranjivijom nego što bi to ona smela biti“. Poverenik za informacije od javnog značaja Rodoljub Šabić ocenio je juče za „Blic“ da nije dobro to što je usvojen neizmenjen zakon koji ima ustavni problem jer, kako je rekao, Ustav garantuje potpunu tajnost komunikacije, a odstupanje od toga dozvoljava jedino na zahtev suda. On je rekao da nema sumnje da su aspekti praćenja komunikacije, koji su omogućeni zakonom, sastavni deo komunikacije. O tome, prema njegovim rečima, govore eksplicitni stavovi Evropskog suda za ljudska prava. Šabić je ponovio da ne smatra dobrim ni to što Ustavni sud mora da odlučuje o inicijativama, o kojima se već izjasnio zaštitnik građana i gotovo celokupna stručna javnost. - S obzirom na to da nisu samo nezavisna državna regulatorna tela zastupala ovo mišljenje, nego i sva novinska udruženja, Advokatska komora Srbije i Udruženje sudija, dakle, svi koji su stručni u ovoj oblasti, postavlja se pitanje zašto nije otvorena javna rasprava o ovom zakonu? Pogotovo što je to bila zakonska obaveza vlasti, kada je reč o bitnim zakonima. A ako u 21. veku Zakon o elektronskim komunikacijama nije bitan zakon, ne znam koji zakon to jeste - rekao je Šabić. S druge strane, Šabić je ocenio dobrim to što je Skupština usvojila drugi amandman zaštitnika građana koji, kako je naveo, govori o tome da je bar načelno prihvaćena kontrolna funkcija poverenika. - Da on nije usvojen, imali bismo jedno veoma loše rešenje gde bi bezbednosne službe same sebi odobravale šta da mogu rade. Tada bismo imali najgore moguće rešenje u Evropi - kazao je on.\nAntrfile : SVM na strani nezavisnih institucija\nPoslanici SVM kažu da nisu podržali Zakon o elektronskim komunikacijama jer su očekivali da će njihovi koalicioni partneri iz vladajuće koalicije izmeniti sporni član zakona, kao što su tražili ombudsman i poverenik za informacije od javnog značaja. - Pošto vladajuća koalicija nije ispoštovala mišljenje ne samo nezavisnih regulatornih tela - ombudsmana i poverenika, nego i celokupne stručne javnosti, odlučili smo da ostanemo uzdržani - rekao je za „Blic“ Balint Pastor, poslanik SVM.\nNADA KOLUNDŽIJA DS snosi deo odgovornosti što je u Skupštini usvojen zakon koji omogućava BIA uvid u komunikaciju građana bez odluke suda JOVAN KRKOBABIĆ Imovinska karta vicepremijera nije dostupna na sajtu Agencije za borbu protiv korupcije STANOVNICI JUŽNE MITROVICE Gađali su kamenicama kolonu motociklista koja je išla na Gazimestan\nStrana : 9\nAutor : T. N. Đ.\nZAŠTITITI SVEDOKE KORUPCIJE\nRodoljub Šabić, poverenik za informacije od javnog značaja, upozorio je da insajderi, ili uzbunjivači - oni koji progovore o korupciji i kriminalu u institucijama i firmama u kojima rade, moraju biti adekvatno zaštićeni jer je to u interesu države i njenih građana. Oni ne da nisu zaštićeni već, kako je Šabić istakao, snose neprijatne konsekvence, šikanirani su i ostaju bez posla.\nŠabić je na međunarodnoj konferenciji o slobodi pristupa informacijama i položaju uzbunjivača istakao da Srbija nema adekvatno rešen položaj takvih ljudi. Šabić je podsetio da je pre dva meseca Parlamentarna skupština Saveta Evrope usvojila posebnu rezoluciju posvećenu tim ljudima i pozvala sve države članice SE da se pozabave njihovom zaštitom. On je naveo i da je pre nešto više od godinu dana prilikom usvajanja izmena Zakona o slobodnom pristupu informacijama, zaštitnik građana na njegovu inicijativu ponudio amandman koji je trebalo da bude u funkciji zaštite insajdera, uzbunjivača i da taj predlog nije prihvaćen. Šabić je podsetio na pet slučajeva u kojima su insajderi otkrili korupciju i kriminal, a potom su šikanirani. Iako je nakon njegovog otkrića o kriminalu u „Putevima Srbije“ 50 ljudi zatvoreno, čovek koji je o tome progovorio ostao je bez posla. Radnik koji je otkrio javnosti zloupotrebe u nabavci lokomotiva u „Železnicama Srbije“ takođe je ostao bez posla. - Čovek koji je objavio knjigu „Vojna tajna“, koji je pokazao da se naš Generalštab bavio grubim kršenjem ljudskih prava, praćenjem novinara, ometanjem emisija, završio je u zatvoru i jedva se izvukao, i taj postupak još nije okončan. Kragujevački ombudsman je smenjen kada je pre dve-tri godine pokušao da otvori pitanje ogromnog broja zaposlenih u upravi tog grada, po partijskim kriterijumima. Peti slučaj odnosi se na dečka koji je ukazao na nepravilnosti u Domu učenika u Beogradu, a potom ostao bez stipendije - podsetio je Šabić. Ti slučajevi, kako je naveo, pokazuju da nam je potreban potpuno drugačiji pristup i adekvatna zaštita uzbunjivača. Konferenciji je prisustvovao stalni predstavnik Razvojnog programa Ujedinjenih nacija u Srbiji Vilijam Infante, ambasador Norveške u Srbiji Hakon Blakenborg, čija zemlja finansira projekat jačanja mehanizama odgovornosti u javnim finansijama.\nAntrfile : Ključni svedoci u javnim nabavkama\nPredrag Jovanović, direktor Uprave za javne nabavke, rekao je da su oslonac u razotkrivanju korupcije u javnim nabavkama upravo sami službenici u tim sektorima, a da su male šanse otkrića zloupotreba u tom sektoru bez njih.\nAutor : M. R. M.\nPALMI NIJE JASNO GDE GREŠI\nDragan Marković Palma, gradonačelnik Jagodine i poslanik Jedinstvene Srbije u republičkom parlamentu, rekao je juče da se on i njegova stranka čvrsto zalažu za promenu „lošeg“ Zakona o Agenciji za borbu protiv korupcije. On napominje da je njegova stranka već pripremila niz amandmana i da se nada da će oni kada zakon dođe na dnevni red i biti prihvaćeni , kao i da je važeći zakon loš i da mora da doživi određene promene. - Po ovom zakonu čak ni vlasnici trafika i preduzeća ne mogu da budu odbornici i poslanici, jer su navodno u sukobu interesa. Izgleda da odbornici i poslanici treba da budu samo oni koji nemaju nikakav posao, koji nemaju ni bicikl, a da su nepoželjni oni koji rade, koji imaju svoj automobil i svoj stan i od države ne traže da im bilo ko zaposli familiju. Zato smo mi da se ovaj postojeći zakon promeni, jer je sadašnji veoma loš i ništa dobro ne može da donese građanima - rekao je Marković novinarima i dodao da mu „nije jasno zašto gradonačelnik ne može istovremeno da bude i poslanik, ukoliko za obe te funkcije ne prima platu iz budžeta Srbije“. Dragan Marković napominje da u ovom trenutku u Srbiji postoji 1.900 funkcionera koji su u isto vreme na više javnih položaja i da bi zapošljavanjem novih ljudi na njihova mesta došlo do opterećivanja budžeta.\nStrana : A12\nAutor : PRENETO\nTema : Javne nabavke, Transparentnost Srbija\nAgencija : BETA\nNajava : NE Žanr : Saopštenje\nTransparentnost Srbija uputila je poslaničkim grupama u Skupštini Srbije amandmane na Predlog zakona o podsticanju građevinske industrije Srbije u uslovima ekonomske krize koji se odnose na predloženu proceduru građevinskih radova. U saopštenju Transparentnosti navodi se da procedura građevinskih radova nije u skladu sa Zakonom o javnim nabavkama i zaključenim međunarodnim sporazumima koji po Ustavu Srbije imaju veću snagu od zakona. Narušavanje sistema javnih nabavki ogleda se u isključivanju mogućnosti da se i strane firme nadmeću za dobijanje posla, u tome što se predviđa primena pregovaračkog postupka bez prethodnog objavljivanja umesto otvorenog tendera, kao i mogućnost da se ugovor zaključi, iako je neki nezadovoljni ponuđač podneo zahtev kojim osporava regularnost nabavke, upozorio je TS. Dodaje se da je, pored opasnosti koje sa sobom nosi svako narušavanje pravnog sistema, očigledno da će odredbe kojima se smanjuje konkurencija dovesti do povećanja cene ili umanjenog kvaliteta infrastrukturnih radova koji bi, prema programu vlade, trebalo da se finansiraju tokom narednih godinu i po dana iz budžeta i bankarskih kredita. Beta\nAutor : SRBO TRIFUNOVIĆ\nNajava : NE Žanr : Komentar\nSRBO TRIFUNOVIĆ DOPISNIK IZ KRALJEVA\nNe mogu da se mešaju babe i žabe i sabiraju kruške i jabuke mi smo kao deca učili u osnovnoj školi. Ali, valjda, taj sitem nije valjao pa je svašta počelo da se meša. Evo u Kraljevu pomešali javnu funkciju i privatnu firmu. Dali privatniku monopol nad gradskim prevozom. I šta sad ,on ne da plate, radnici štrajkuju. Grad kaže mi nismo nadležni za plate, daćemo drugom. A narod- pešači. Muka je što nas to čeka i sa vodom i sa čistoćom, grejanjem, strujom...\nPRIVREMENI PREVOZ OD PETKA, REDOVAN TEK ZA DVA MESECA\nKraljevački „Autotransport“ ostao bez ugovora\nDo kraja nedelje biće izabrane firme koje će obezbediti jutarnje, večernje i polaske u vreme kraja prve smene. Sledi tender za izbor prevoznika, štrajkači „Autotransporta“ i dalje blokiraju stanicu\nKraljevo „Autotransport” više nije zvanični gradski prevoznik u Kraljevu, pošto su gradske vlasti raskinule ugovor o prevozu na gradskim i prigradskim linijama zbog višednevnog štrajka ovog preduzeća.\nGrad će najkasnije do petka izabrati novu firmu ili više njih koje će obezbediti minimum prevoza, odlučilo je juče Gradsko veće. To znači da će Kraljevčani pre vikenda dobiti bar jutarnje polaske u vreme završetka prve smene i večernje polaske. Potom će biti raspisan tender za izbor prevoznika, a Kraljevčani će na normalan prevoz morati da čekaju bar dva meseca, dok procedura ne bude završena, a ako bude žalbi na tender, odluka o prevozniku mogla bi da bude odložena do jeseni. - Razumem negodovanje Kraljevčana, ali nismo hteli da raskidamo ugovor o prevozu odmah pre svega zbog činjenice da u „Autotransportu” radi 500 naših sugrađana. Nadali smo se dogovoru u okviru tog preduzeća, ali mi ipak mnogo veću odgovornost imamo prema Kraljevčanima kojima i po zakonu moramo da obezbedimo javni prevoz i koji danima trpe jer ga nema - rekao je juče posle sednice Gradskog veća gradonačelnik Kraljeva dr Ljubiša Jovašević. Minimalan zakonski rok da grad raspiše tender za novog prevoznika je mesec dana, a potom će još toliko biti potrebno da se izabere pobednik. Ukoliko bude žalbi na tender, izbor novog prevoznika mogao bi da se protegne čak do jeseni. Gradonačelnik dr Ljubiša Jovašević kaže da je monopolski položaj „Autotransporta” u gradskom i prigradskom prevozu doveo do kolapsa kada je u toj firmi počeo štrajk. - Zbog toga ćemo se potruditi da javni prevoz podelimo između više preduzeća - kaže gradonačelnik Kraljeva. Štrajkači „Autotransporta” ostaju tvrdokorni u odluci da bez ispunjenja ključnih zahteva, a to je pre svega isplata zarada, pa potom preispitivanje privatizacije, neće čak odblokirati ni autobusku stanicu. - Nadamo se, ipak, da grad neće trajno oduzeti linije „Autotransportu”. Privremeni rok od mesec dana bio bi dovoljan i da država raskine privatizaciju i da preduzeće stane na svoje noge - kaže Nenad Kovačević, predstavnik štrajkačkog odbora kraljevačkog prevoznika. Kraljevački „Autotransport” privatizovan je u junu 2007. godine, a 70 odsto kapitala preduzeća kupile su firme „Dragon” sa Maršalskih ostrva, ATP iz Kraljeva i „Sanos” iz Skoplja, koje su bile dužne da investiraju 1,2 miliona evra. Zbog kolapsa u prevozu, Kraljevčanima su ugroženi i kućni budžeti, pošto odlazak i povratak sa posla linijskim taksijem u proseku plaćaju 100 dinara. - Mesečna karta me košta manje od 2.000 dinara, a sada prevoz plaćam 160 dinara dnevno, jer menjam dva prevoza. U prodavnici gde radim primam platu od 19.000 dinara, a kada sam se gazdarici požalila da moram da plaćam taksi, rekla mi je: „Ako ti se ne sviđa, nemoj da dolaziš” - kaže Kraljevčanka koju smo zatekli kako čeka prevoz.\nAntrfile : Ugrožena bezbednost\nPošto je zbog štrajka radnika „Autotransporta” blokirana i autobuska stanica, Kraljevčani međugradske autobuse koji prolaze kroz ovaj grad čekaju u Ulici Dimitrija Tucovića. Ova ulica jedna je od najprometnijih saobraćajnica u gradu, jer se u nju, na putu ka Kragujevcu, slivaju svi tranziti i sa starog i sa novog čačanskog puta. Zbog velikog broja vozila, autobusa koji zastaju, ali i putnika koji prelaze ulicu i čekaju na trotoarima, višestruko je uvećana opasnost od nesreća.\nAutor : M. R. MILENKOVIĆ\nSEDAM DANA ZA LOBIRANJA\nPonovo odložena sednica Administrativnog odbora o oduzimanju mandata Draganu Šormazu\nBeograd - Sednica Administrativnog odbora Skupštine Srbije, na kojoj je između ostalog trebalo da se raspravlja i o oduzimanju mandata bivšem poslaniku DSS Draganu Šormazu, ponovo je odložena za sedam dana, sa obrazloženjem da je članovima tog odbora potrebno dodatno vreme da razmisle o odluci. Nenad Konstantinović (DS), predsednik Odbora, smatra da odluku o Šormazovom mandatu ne sme biti doneta brzopleto, jer posledice mogu biti „ogromne po celokupan politički život Srbije“, dok šef poslanika DSS Miloš Aligrudić napominje da je odluka o odlaganju sednice očekivana, jer je reč o igri za „namicanje“ većine koja bi izglasala da Šormaz ostane u parlamentu . Konstantinović ističe da je za ovaj slučaj domaća javnost izuzetno zainteresovana, ali i da je ova tema važna Evropskoj komisiji, koja u svakom izveštaju o napretku Srbije temu blanko ostavki postavlja na vrlo značajno mesto. - Pri donošenju odluke moramo imati u vidu dosadašnje odluke Ustavnog suda Srbije po pitanju blanko ostavki, jer je ovaj sud dao principijelni stav kada je odlučivao o tim ostavkama na lokalnom nivou. Ne bismo smeli da ugrozimo ugled Narodne skupštine tako što bi neku našu odluku kasnije oborio Ustavni sud. U narednih sedam dana moći ćemo da obavimo sve neophodne pravne konsultacije i donećemo pravno utemeljenu odluku - rekao je Konstantinović i dodao da slučaj komplikuje i činjenica da je Dragan Šormaz podneo krivičnu prijavu protiv Jovana Palalića zbog zloupotrebe službenog položaja, jer je u ime DSS podneo njegovu blanko ostavku, a i od Ustavnog suda je zatražio donošenje privremene mere. Odluka USSS mogla bi eventualno da prekine postupak o oduzimanju mandata pred Administrativnim odborom. - Konstantinovićevo obrazloženje o pravnim konsultacijama ne pije vodu, jer su sve pravne činjenice već na stolu. Čeka se, jednostavno, da neko od poslanika koji je za oduzimanje mandata bude odsutan s nekog od zasedanja. Konkretno, Suzana Grubješić naredne nedelje putuje na sastanak OEBS, a zna se da je G17 za to da mandati pripadaju strankama, a ne poslanicima. Ovde se vodi igra za namicanje drugačije većine - ocenio je Aligrudić. Kako Danas nezvanično saznaje, tokom protekle sedmice vodili su se vrlo živi razgovori i ubeđivanja da odluka Administrativnog odbora treba da bude u korist Šormaza, ali su poslanici G17 plus, LDP i Esad Džudžević iz kluba manjina ostali pri, kako kažu, “principijelnom stavu da su stranke vlasnici mandata“. Iako izvori Danasa tvrde da je lider Jedinstvene Srbije, preko svojih koalicionih partnera iz SPS, pokušavao da ubedi neke članove Odbora iz vladajuće koalicije da ne glasaju za oduzimanje mandata bivšem članu DSS, Dragan Marković Palma je to juče demantovao. - Nemam toliku moć da utičem na druge i nemojte preuveličavati moj značaj - rekao je lider JS i dodao da je njegov stav da su građani glasali za stranačke listu, a ne za pojedince, zbog čega blanko ostavke moraju ostati na snazi, kako ne bi došlo do trgovine mandatima. On, međutim, kaže da taj „principijelni stav” ne važi za Šormaza, jer je on povukao svoju blanko ostavku. Sam Dragan Šormaz juče je potvrdio da je 30. maja 2008. potpisao blanko ostavku i da je tom prilikom znao šta potpisuje. - To sam učinio pod pritiskom, kako bi moj poslanički mandat bio konstatovan, jer u protivnom Koštunica ne bi ni dozvolio da uđem u parlament. Ja sam svoj poslanički mandat zaslužio - rekao je Šormaz i dodao da je do sada bio spreman da prepusti mesto u parlamentu Vojislavu Koštunici, ali da sada više nije.\nAntrfile : Usvojen „zakon o prisluškivanju“\nSkupština Srbije završila je juče drugu vanrednu sednicu usvajanjem šest zakonskih predloga, među kojima su oni o elektronskim komunikacijama i izmenama i dopunama Zakona o Narodnoj banci. Usvojene su i odluke o učešću pripadnika Vojske i MUP u multinacionalnim operacijama u 2010. godini. Skupština je usvojila Zakon o elektronskim komunikacijama i pored upozorenja zaštitnika građana, poverenika za informacije, brojnih stručnjaka i opozicionih stranaka da se njime omogućava uvid u komunikaciju građana, bez odluke suda. Za zakon je glasalo 117 poslanika vladajuće koalicije.\nAutor : L. V.\nAGENCIJA NEĆE DOZVOLITI GOMILANJE FUNKCIJA\nMinistarstvo pravde i Agencija za borbu protiv korupcije treba da usaglase izmene i dopune propisa o sukobu interesa najkasnije do 12. jula\nČupić: Rešenja koja budu usvojena pokazaće da li se vlast zalaže za borbu protiv korupcije samo na rečima\nBeograd - Novi predlog zakona o izmenama i dopunama Zakona o Agenciji za borbu protiv korupcije, koji će napisati Radna grupa, sačinjena od predstavnika Ministarstva pravde i Agencije, biće gotov najkasnije do 12. jula. To su na jučerašnjoj, veoma dobro posećenoj konferenciji za novinare, saopštili predsednik i direktorka Agencije Čedomir Čupić i Zorana Marković. Vlada Srbije je u petak, 25. juna, bez ikakvih konsultacija sa Agencijom, a na inicijativu Ministarstva pravde, uputila u proceduru Skupštine Srbije tekst Predloga izmena Zakona, kojima se, između ostalog, predviđalo produženje roka do kojeg će političari imati pravo da budu na više javnih funkcija. Nakon oštre intervencije Čupića i Markovićeve kod nadležnih u Ministarstvu pravde i negodovanja dela javnosti, Vlada je u ponedeljak održala telefonsku sednicu i povukla taj akt iz procedure. - Bio sam iznenađen načinom na koji je Ministarstvo pokušalo da, suprotno proceduri, izmeni Zakon. Kada sam u petak o tome obavešten, odmah sam rekao da se radi o logici stavljanja Agencije pred svršen čin. Dobro je što je ministarka pravde Snežana Malović uvažila naše argumente i odlučila da izmene budu urađene uz konsultaciju s članovima Agencije - rekao je juče Čedomir Čupić. Čupić ističe da Agencija nije protiv izmena Zakona, ali da postoji „linija“ koju članovi ove nezavisne institucije u Radnoj grupi neće preći. Agencija, dakle, neće pristati da se menjaju zakonske odredbe kojima se funkcionerima onemogućuje da istovremeno obavljaju više javnih funkcija, odnosno sprečava da budu u sukobu interesa. - Rešenja koja budu usvojena pokazaće da li se vlast verbalno zalaže za borbu protiv korupcije, a u praksi je izbegava - ocenio je Čupić. Govoreći o problemima s kojima se Agencija susretala tokom polugodišnje primene Zakona, Čupić je rekao da su najveći oni koji se odnose na primenu člana 82, koji propisuje da su funkcioneri s više funkcija imali rok do 1. aprila da se izjasne koje će se odreći. - Svi oni su imali godinu i po dana da dobro prouče Zakon i da se izjasne. Njih trojica su čekali cajtnot, kada su se obratili Ustavnom sudu. Oni smatraju da se član 82. nije odnosio na njih, ali su zaboravili da postoji ustavna odredba koja govori o podeli vlasti. Nije moguće u isto vreme biti gradonačelnik ili predsednik opštine i poslanik u Skupštini Vojvodine - upozorio je Čupić. Prema njegovim rečima, odluka Ustavnog suda da stavi van primene član 82. blokirala je rad Agencije u jednom delu sprovođenja Zakona. - USS ima pravo da to radi. Ali sada se, prema mojoj ličnoj oceni, postavlja pitanje da li je Sud doneo celishodnu odluku. Obrazlažući svoj stav, USS je naveo diskriminaciju. Pitam se, može li se u zemlji u kojoj svakodnevno ljudi masovno ostaju bez posla govoriti da su diskriminisani oni koji obavljaju više funkcija - smatra Čupić. Predsednik Odbora Agencije istakao je da odgovornost za sva ova dešavanja moraju da snose najpre oni koji se nisu odrekli svojih duplih funkcija, svi oni u vlasti koji su im u tome pomagali, političke partije koje ne mogu da se izbore s ličnim interesima svojih funkcionera, ali i oni koji su Zakon usvojili vodeći se ucenama koalicionih partnera. Zorana Marković, direktorka Agencije, istakla je da je ta institucija, na uzorku od 1.500 izveštaja o imovini i prihodima javnih funkcionera, utvrdila da je 70 odsto pogrešno popunjenih. - To je veliki procenat, s obzirom na to da je Agencija održala 18 okruglih stolova, kada im je objašnjeno kako se popunjava izveštaj. Primer imaju i na internet sajtu Agencije. Funkcioneri su izostavljali podatke poput broja žiro računa, adrese, matičnog broja, iznosa novca... Sve te greške se, tehnički, lako mogu ispraviti. Agencija je do sada pogrešila samo u dva slučaja, u podacima o predsedniku Tadiću i državnom sekretaru Ministarstva spoljnih poslova. Sve ostale greške posledica su pogrešno popunjenih formulara - rekla je Markovićeva. Ona je priznala da je i sama teško popunila formular i da joj se potkrala greška, koju je kasnije ispravila.\nAntrfile : Vlada ne odustaje\nMinistarka pravde Snežana Malović izjavila je juče da Vlada Srbije „ne može da odustane“ od izmene Zakona o Agenciji za borbu protiv korupcije zato što je Ustavni sud obustavio primenu odredbi o „duplim funkcijama“. Predlog zakona o izmenama i dopunama Zakona o Agenciji biće na dnevnom redu naredne sednice Skupštine Srbije, najavila je Malovićeva za RTS.\nŠABIĆ: ZAŠTITA „UZBUNJIVAČA”\nVećina država članica Saveta Evrope nema sveobuhvatne propise o zaštiti “uzbunjivač a” ili “insajdera”, za razliku od Srbije, koja je uspostavila takve institucije. Poverenik za informacije od javnog značaja i zaštitu podataka o ličnosti Rodoljub Šabić smatra da su uzbunjivač i spremni za suprotstavljanje kriminalu i korupciji i zalaže se za to da ih bude više. “Moja iskustva kao poverenika pokazuju da su ti ljudi, koji su od ogromnog značaja, imali velike štete i prolazili veoma loše, često su ostajali bez posla i šikanirani su”, rekao je Šabić. Parlamentarna skupština SE pre dva meseca usvojila je dokument koji poziva sve zemlje članice Saveta da obezbede odgovarajuću zaštitu “uzbunjivačima.\nAutor : D. MILIVOJEVIĆ\nVOJVOĐANI ČEKALI POSLEDNJI ČAS\nČEDOMIR ČUPIĆ O DUPLIM FUNKCIJAMA\nPredsednik Odbora Agencije za borbu protiv korupciju Čedomir Čupić izjavio je juče da su državni funkcioneri imali više od godinu dana da odluče o tome koju će funkciju zadržati i da je troje funkcionera iz Vojvodine „čekalo poslednji čas i obratilo se Ustavnom sudu, jer nisu dobili saglasnost Agencije za obavljanje više funkcija“ .Čupić je naveo da je problem nastao zbog primene različ itih standarda u izbornom zakonu, kada je 21 funkcioner u Vojvodini izabran u Pokrajinsku skupštinu po većinskom sistemu, dok je u Srbiji na snazi proporcionalni, a u međuvremenu su ih njihove partije, koje su pobedile na lokalnim izborima, izabrale i za funkcije u izvršnim i upravnim organima vlasti. – Trebalo je po članu 82 Zakona jednu funkciju da napuste. Smatrali su da su izabrani pre donošenja zakona, ali su zaboravili da je, pre nego što su izabrani, donet Ustav Srbije koji u članu 4 izričito nalaž e podelu vlasti na izvršnu, zakonodavnu i sudsku, a tu je i član 6 Ustava koji kaže da niko ne može vršiti državnu ili javnu funkciju koja je u sukobu s njegovim drugim funkcijama, poslovima ili privatnim interesima. Ustavni sud je obustavio primenu Zakona na ovom članu 82 i tako delom blokirao rad Agencije – rekao je Čupić. On je istakao da se odluka Ustavnog suda mora sprovoditi, ali da je ona, po njegovoj oceni, necelishodna, jer je „ovakav Zakon donet u zemlji da se suzbije zlo koje razara sve u sistemu“. Čupić je istakao da niko u ovoj zemlji ne može biti iznad onog što se zove kritika i mišljenje, pa ni Ustavni sud, i dodao da celishodna borba protiv korupcije traži aktiviranje svih u društvu. – Svi koji primenjuju ovaj zakon treba da snose odgovornost, pre svega oni koji neće da postupe po Ustavu – rekao je Čupić, i tu naveo da je 21 funkcioner Vojvodine trebalo da se povuče s mesta gradonačelnika ili predsednika opštine. Pošto to nisu uradili, Čupić smatra da su lični i partijski interes stavili iznad opšteg, i istić e njihovu odgovornost. Odgovornost, po njegovom mišljenju, treba da snose i oni koji onemogućavaju da se sprovodi Zakon „i da se ovako rešavaju problemi“, zatim i političke partije koje ne mogu da se „izbore s egoističnim interesima svojih funkcionera“. – Snosiće odgovornost i poslanici koji dovedu u pitanje Zakon koji su sami doneli, možda pod ucenama koalicionih partnera – rekao je Čupić, i zaključio da svi koji ne poštuju zakone i pravila ulaze u kriminalnu zonu. Kako „Dnevnik“ saznaje, u kosultacijama s Agencijom, izmene i dopune zakona trebalo bi da budu gotove između 10. i 20. jula.\nAntrfile : Nisu znali da popune obrasce\nDirektorka Agencije za borbu protiv korupcije Zorana Marković izjavila je da je do grešaka u imovinskim izveštajima funkcionera došlo zbog tehničkih propusta u njihovom popunjavanju. Čak 70 odsto funkcionera nije pravilno ispunilo obrasce, nedostaje broj računa u banci, iznos novca, oznaka valute, pogrešno je popunjena rubrika... Funkcioneri nisu uspeli da savladaju tu komplikovanu proceduru tačnog unosa podataka kako rubrika traži, a softver potom ne može da prepozna grešku i onda nastaju prazna polja u izveštaju. Kako se čulo, pojedini funkcioneri su bili iznenađeni kada su nazivani zbog grešaka i stoga jer nisu stavili bankovni konto u imovinskoj karti.\nSkupština Srbije počela je juče novu vanrednu sednicu povlačenjem jedne od svega tri tačke dnevnog reda – izmena Zakona o Agenciji za borbu protiv korupcije, koje je predložila Vlada Srbije. U dopisu, koji je stigao dan uoči sednice s parafom zamenika premijera Ivice Dačića, nema ni reči obrazloženja. Lider JS-a Dragan Marković Palma ističe da taj zakon “mora da doživi određene promene, Jedinstevena Srbija je predložila amandmane i videćemo da li će oni biti prihvaćeni”. – Vlasnici trafika, preduzeća prema ovom zakonu ne mogu biti odbornici i poslanici jer su, navodno, u sukobu interesa. Ne treba, znači, da budu odbornici ljudi koji rade neki posao, koji znaju šta je ekonomija. Ne vidim u čemu je problem da neko bude i gradonačelnik i narodni poslanik, da ima više funkcija, ukoliko ta osoba ne prima platu na svakoj od njih, jer to nije šteta za budžet Srbije. Ako u ovom trenutku imamo 1.900 ljudi u sukobu interesa i ako sve te osobe podnesu ostavku na ostale funkcije, treba onda zaposliti nove i svi oni bi primali platu iz budžeta – računica je lidera JS-a.\nPUPS IZNENAĐEN, OPOZICIJA KRIVI VLAST\nŠef kluba PUPS-a Momo Čolaković tvrdi da je njihovu poslaničku grupu iznenadilo povlačenje izmena i dopuna Zakona o Agenciji za borbu protiv korupcije. – Izrazili smo svoje nezadovoljstvo i predsednici Skupštine pre zasedanja zbog toga što mislimo da konačno treba rešiti pitanje duplih funkcija, da se stavi tačka na višemesečne rasprave o tome. Mi smo prilikom usvajanja Zakona govorili da treba mnogo promišljanja i mnogo više angažovanja i samih poslanika i Vlade u njegovoj pripremi. Smatramo da nije trebalo skidati s dnevnog reda novi predlog, ali pošto smo mi najmanja poslanička grupa, ne možemo mnogo učiniti. U svakom slučaju, na Kolegijumu koji će biti uskoro, insistiraćemo na tome da se ovakvi postupci više ne dešavaju – tvrdi Čolaković. Funkcioner DSS-a Miloš Aligrudić je suprotnog mišljanja i procenjuje da je “Vlada preterala kada je reč o interesima nekih narodnih poslanika ili ljudi koji mogu doći na udar institucija zbog sukoba interesa”. – Tu je nastala zavrzlama oko povlačenja zakona, ali ćemo to sa sigurnošću znati kada proučimo u čemu je razlika od važećeg propisa – ističe Aligrudić. Potpredsednik SRS-a Aleksandar Martinović smatra da potez vlasti pokazuje koliko je Vlada Srbije ozbiljna. – Ovo je bio pokušaj da se omoguć i poslanicima vladajuće koalicije da zadrže dve i više funkcija, što po zakonu nije moguće – izričit je Martinović.\nSKUPŠTINA USVOJILA SET ZAKONA\nSkupština Srbije okončala je juče drugo vanredno zasedanje usvojivši više propisa, među kojima su i Zakon o elektronskim komunikacijama, izmene i dopune Zakona o NBS-u i Zakona o visokom obrazovanju. Za Zakon o elektronskim komunikacijama, za koji su republič ki ombudsman, zaštitnik građana za informacije od javnog značaja i pojedine opozicione stranke upozorili da omogućava uvid u ostvarenu komunikaciju građana bez odluke suda, glasalo je 117 poslanika vladajuće koalicije, dok je četvoro bilo uzdržano, a petoro nije glasalo. Usvojene su izmene i dopune Zakona o Narodnoj banci Srbije, po kojima guvernera predlaže predsednik Republike, a bira Skupština većinom glasova svih poslanika, na period od šest godina, s pravom ponovnog izbora.\nAutor : S. STANKOVIĆ\nLDP: ANTIEVROPSKI ZAKON\nOpozicija je oštro kritikovala zakon, pa je funkcioner LDP-a Ivan Andrić ocenio da je propis antievropski, da “je ovo tužan dan za petooktobarsku Srbiju jer jedino što donosi jeste ukidanje javnih nabavki u građevinarstvu”. I DSS se pridružio, smatrajući da je donošenje zakona neophodno jer je situacija u građevinskoj industriji dramatična i da je na kolenima. Poslanik DSS-a Vladimir Milentijević, međutim, upozorio je na to da se Zakon o javnim nabavkama mora poštovati dok je na snazi.\nNovina : 24 sata\nI BEZ SUDA DO PRISLUŠKIVANJA\nSkupština Srbije usvojila je Zakon o elektronskim komunikacijama, za koji su republički ombudsman, zaštitnik građana za informacije od javnog značaja i pojedine opozicione stranke upozorili da omogućava uvid u ostvarenu komunikaciju građana bez odluke suda. Za zakon je glasalo 117 poslanika vladajuće koalicije, dok je četvoro bilo uzdržano, a petoro nije glasalo. U spornom članu 128. navodi se da je operater dužan da zadrži podatke o elektronskim komunikacijama za potrebe sprovođenja istrage, otkrivanja krivičnih dela i vođenja krivičnog postupka. Zaštitnik građana amandmanom je tražio da se u zakon uvrsti da je policiji i potrebna odluka suda za uvid u ostvarenu komunikaciju, ali inicijativa nije prihvaćena.


Izložba Skeens u galeriji Instituta Servantes - a+s\nIzložba Skeens španske umetnice Elise Kveste otvara se 8. septembra, u Galeriji Instituta Servantes, u Beogradu, kao uvodni događaj manifestacije art+science: svetovi veštačke inteligencije Centra za promociju nauke.\nRad Elise Kveste predstavlja kritički pogled na društvene mreže i velike tehnološke korporacije, preispitujući nedostatak komunikacija, greške u sistemu, preteranu kontrolu i virtuelne odnose. Naziv izložbe predstavlja mešavinu reči ekran i koža na engleskom jeziku (engl. screen i skin), a sama postavka sadrži tkaninu dužine jedanaest metara, trikotažu i nekoliko kalemova niti.\nElisa Kvesta je španska umetnica koja se bavi pitanjima integracije tehnologije u okvirima društva i prirode, poput vrednosti podataka, informacionih infrastruktura i figurom dijagrama kao alatom za spekulisanje i generisanje znanja, a njena izložba u Servantesu je deo manifestacije art+science Centra za promociju nauke, koja će zvanično biti otvorena 23. septembra u Muzeju nauke i tehnike. Izložbe i prateći programi mogu se posetiti do 23. oktobra.\nPrevious: Umetnost i nauka u stvarnom i virtuelnom prostor\nNext: Svetovi veštačke inteligencije


EXPRES VESTI - Danas je Svetski dan ljudskih prava\nDanas je Svetski dan ljudskih prava\nMeđunarodni dan ljudskih prava obeležava se 10. decembra širom sveta.\nSvetski dan ljudskih prava u Beogradu, pod sloganom "I ja imam prava", biće obeležen u Dečjem kulturnom centru u Takovskoj ulici, saopštila je vladina Kancelarija za saradnju sa medijima. Predsednik Vlade Srbije Aleksandar Vučić prisustvovaće toj manifestaciji.\nPoverenica za zaštitu ravnopravnosti Brankica Janković čestitala je Međunarodni dan ljudskih prava i podsetila da su u Srbiji poslednjih godina učinjeni krupni pomaci u toj oblasti, ali i da predstoji još puno izazova.\nKao jedan od primera dobre prakse u prethodnom periodu, Janković je istakla odnos prema migrantima koji, kako je navela, pokazuje da poštujemo međunarodne zakone i negujemo vrednosti humanog i tolerantnog društva, saopšteno je iz Kancelarije poverenice.\nUnapređenju poštovanja prava LGBT i transrodnih osoba doprinelo je i održavanje Parade ponosa i Trans Prajda bez incidenata, dodala je ona, podsetivši da je, na inicijativu Poverenika za zaštitu ravnopravnosti i Zaštitnika građana, Ustavni sud privremeno zaustavio zakon kojim bi se žene zaposlene u državnoj upravi prevremeno penzionisale.\nTakođe je ukazala da su utvrđene izmene Predloga Zakona o dopunama Zakona o sprečavanju diskriminacije osoba sa invaliditetom, kojim se uvodi upotreba pečata i time im se olakšava svojeručno potpisivanje prilikom ostvarivanja prava ili usluga.\n"Uprkos tome što smo pokazali da smo zrelije društvo, neophodno je još mnogo raditi na planu zaštite i unapređenja ljudskih prava", naglasila je Janković, podsetivši na poražavajuću statistiku da su samo ove godine 34 žene bile žrtve porodičnog nasilja sa smrtnim ishodom.\nU tom smislu su neophodne hitne zakonske izmene i njihova puna primena, ističe poverenica i dodaje da ne postoji nikakvo opravdanje što su u pojedinim situacijama zakazale sve institucije sistema.\n"Neophodno je raditi na zaokruživanju pravnog okvira koji omogućava puno poštovanje ljudskih prava svih građana i građanki Srbije, i pre svega potpunu i doslednu primenu svih propisa", zaključila je poverenica za zaštitu ravnopravnosti.\nMore in this category: « Ovako izgleda kad Rusi gađaju sa podmornice (VIDEO)\tPočinje primena kubanskog leka u Srbiji »